Sejarah Hitam Ujian IQ Yang Membinasakan

Secara amnya, kita tahu bahawa ujian IQ adalah sejenis ujian bagi menentukan tahap kecerdasan dan kepandaian seseorang. Namun, tahukah anda secara terperinci apakah yang dimaksudkan dengan ujian IQ?

Sebenarnya, ujian IQ adalah penilaian yang mengambil kira pelbagai kebolehan kognitif. Kemudian, markah akan dihasilkan sebagai ukuran kemampuan dan potensi intelektual seseorang itu. Ujian IQ juga merupakan ujian psikologi yang paling kerap dilakukan di dunia.

Untuk lebih memahami ujian IQ, adalah penting untuk melihat dengan tepat bagaimana markah ujian diambil kira. Hari ini, kebanyakan ujian telah diseragamkan dan markah diperolehi dengan membandingkan prestasi dengan norma umur individu berkumpulan.

Terdapat pelbagai jenis ujian IQ yang telah diiktiraf di seluruh dunia. Antara ujian IQ yang popular adalah seperti Sistem Penilaian Kognitif, Skala Kecerdasan Stanford-Binet, Skala Kecerdasan Wechsler untuk Kanak-kanak dan banyak lagi. Namun, tahukah anda bagaimana ujian IQ ini dicipta?

Pada akhir abad ke-19, para penyelidik telah membuat hipotesis bahawa kecerdasan umum dapat diukur oleh kemampuan kognitif seperti penilaian lisan, daya ingatan dan kemahiran visual.

Pada tahun 1905, dua ahli psikologi bernama Alfred Binet dan Theodore Simon merancang untuk mencipta satu ujian bagi menentukan kanak-kanak manakah yang memerlukan perhatian secara individu di Perancis. Kaedah ciptaan mereka inilah yang menjadi asas kepada ujian IQ yang ada pada hari ini.

Simon dan Binet membina satu set ujian untuk mengukur setiap kebolehan dan menggabungkannya menjadi satu pemarkahan. Markah seseorang itu kemudian akan dibahagikan dengan usia mereka dan didarabkan dengan 100. Ini akan menghasilkan Hasil Kecerdasan atau Intelligence Quotient (IQ).

Kemudian, berpuluh-puluh ujian kecerdasan dibangunkan di Eropah dan Amerika dan mereka mendakwa menawarkan cara yang tidak berat sebelah untuk mengukur kemampuan kognitif seseorang itu.

Hari ini, secara puratanya sekitar 68% daripada satu-satu populasi mempunyai tahap IQ antara 85 hingga 115. Ramai percaya bahawa penilaian ini mencerminkan kecerdasan umum tetapi tidak ada sebarang definisi khusus mengenai kecerdasan umum yang dipersetujui sehingga kini.

Namun, ujian IQ yang pada mulanya dibangunkan untuk kebaikan pelajar ini menjadi begitu berguna kepada banyak pihak. Ujian IQ juga sering kali terlibat dengan ideologi jahat sesetengah pihak.

Salah satu perlaksanaan ujian IQ berskala besar di Amerika Syarikat berlaku buat pertama kalinya ketika Perang Dunia Pertama. Pihak tentera menggunakan ujian IQ bagi membuat saringan terhadap kira-kira 1.75 juta pelatih yang direkrut.

Tentera Amerika percaya bahawa kepandaian itu tidak hanya diperolehi dan diwarisi malah ia juga berkaitan dengan bangsa seseorang itu. Mereka juga percaya bahawa sifat genetik yang lebih baik harus dihasilkan melalui kawalan pembiakan manusia. Idea ini jelas menimbulkan banyak masalah.

Kemudian, saintis Amerika secara salah melabelkan kecerdasan mengikut kaum di mana ada bangsa yang lebih baik berbanding lain. Mereka tidak mengambil kira bahawa ramai pelatih tentera adalah pendatang baru di Amerika dan tidak mempunyai pendidikan rasmi atau pendedahan bahasa Inggeris.

Tanggapan ini menjadi barah kepada keharmonian antara kaum. Seorang ahli psikologi dan pengasas awal psikometrik, Carl Brigham, mendakwa bahawa peningkatan imigrasi dan campuran kaum menjadi punca kepada kemerosotan kecerdasan di Amerika.

Oleh itu, Brigham meminta agar diadakan satu polisi untuk menyekat pendatang asing dan mengharamkan perkahwinan campuran berdasarkan statistiknya yang tidak tepat.

Pada tahun 1927 pula, Mahkamah Agung Amerika telah meluluskan proses pemandulan ke atas mereka yang mempunyai markah ujian IQ yang rendah secara paksaan. Hasilnya, lebih 65,000 orang telah dimandulkan atas ideologi tidak berasas ini.

Lebih teruk lagi ketika pemerintahan Nazi di Jerman. Pihak berkuasa negara itu memberi kebenaran untuk membunuh kanak-kanak yang mendapat markah rendah dalam ujian IQ bagi membentuk bangsa Aryan yang agung.

Berikutan banyak masalah yang berlaku, penggunaan ujian IQ untuk ideologi jahat ini telah dipersoalkan dari segi moral atau saintifik. Para saintis mula mengumpulkan bukti mengenai kesan persekitaran terhadap tahap IQ seseorang itu.

Sebagai contoh, generasi yang lebih muda didapati memperoleh markah yang lebih tinggi secara konsisten berbanding generasi sebelumnya bagi ujian lama yang sama.

Fenomena ini dikenali sebagai Flyll Effect. Kesan ini berlaku akibat pengaruh kepada perubahan persekitaran, peningkatan pendidikan, penjagaan kesihatan dan pemakanan yang lebih baik.

Pada pertengahan abad ke-20, ahli psikologi pula menggunakan ujian IQ untuk menilai tahap keadaan psikiatri bagi masalah skizofrenia, tekanan perasaan dan pelbagai masalah mental lain. Namun, ia dihentikan kerana tidak menghasilkan maklumat yang tepat secara klinikal.

Walaupun penggunaan ujian IQ semakin dipersoalkan tetapi ia sebenarnya masih berguna untuk mendiagnosis ketidakupayaan pembelajaran. Ahli psikologi di seluruh dunia masih lagi menggunakan ujian IQ untuk mengenal pasti kelemahan intelektual bagi menentukan sokongan pendidikan, latihan pekerjaan dan bantuan yang sesuai.

Walaupun sering disalah guna untuk ideologi jahat yang tidak berasas, ujian IQ masih releven untuk mengukur kebolehan seseorang itu menyelesaikan masalah dan bukannya potensi sebenar mereka. Kini, lebih ramai penyelidik bersetuju bahawa markah ujian IQ bukanlah alat untuk membezakan seseorang manusia itu.


5 Keputusan Sukar Terpaksa Dibuat Petugas Perubatan Dalam Merawat Covid-19

Sehingga artikel ini ditulis, hampir 2.5 juta orang di seluruh dunia telah menghembuskan nyawa yang terakhir disebabkan oleh jangkitan Covid-19.

Angka itu bagaimanapun tidak menceritakan sepenuhnya tentang susah payah petugas perubatan dalam melawan pandemik yang masih melanda kita, setakat ini belum nampak tanda noktahnya.

Keperluan pasukan perubatan dalam memberikan keutamaan kepada mangsa serangan virus corona, mengakibatkan ada beberapa kumpulan lain perlu dikorbankan dalam memastikan jangkitan dapat diurus dengan lebih baik. Berikut adalah lima kaedah kejam yang terpaksa dipilih.

Di beberapa buah negara seperti Amerika Syarikat, Belgium dan Sepanyol telah dilaporkan berlaku situasi di mana kluster-kluster kes melibatkan pusat jagaan orang-orang tua tidak diberikan rawatan yang sepatutnya.

Petugas perubatan didakwa enggan membawa pesakit-pesakit warga emas ini ke hospital, sebaliknya hanya mula memberikan rawatan tahap minima seperti suntikan morfin untuk melegakan kesakitan.

Ada juga kes di mana waris kepada pesakit sudah diberitahu lebih awal bahawa ibu atau bapa mereka terpaksa dibiarkan meninggal dunia berdasarkan kondisi, dikekalkan di bawah pusat jagaan; disebabkan oleh keutamaan yang perlu diberikan kepada kapasiti katil hospital, bagi diisi pesakit yang tahap kemungkinan sembuhnya lebih tinggi.

Majoriti hospital mengguna pakai SOP ketat untuk setiap petugas perubatan yang bertugas merawat pesakit Covid-19.

Pemakaian pakaian pelindung diri dan topeng muka mengambil masa yang panjang untuk dikenakan, dengan keperluan untuk menyalin pakaian perlindungan setiap kali menemui pesakit yang berbeza dikenakan bagi mengelakkan jangkitan antara pesakit berlaku.

Ini mengakibatkan majoriti petugas perubatan terpaksa melakukan rawatan dalam bentuk yang ringkas serta sangat minima kadar interaksi, mengakibatkan ramai pesakit dibiarkan saja bersendirian sepanjang masa bagi melindungi diri mereka sendiri; terasing daripada petugas dan ahli keluarga.

Bagi negara-negara yang terjejas teruk akibat Covid-19 sehinggakan ketiadaan fasiliti yang mencukupi, ada negara yang mengamalkan dasar untuk membenarkan pihak hospital memilih kes-kes pesakit mana yang diramal masih dapat diselamatkan.

Untuk kumpulan pesakit yang tidak bernasib baik kebiasaannya warga tua atau individu yang sudah pun mempunyai sakit kritikal, pihak hospital dikatakan akan mula meminimakan rawatan yang diberikan kepada mereka agar fokus dapat dialihkan kepada pesakit lain.

Dalam beberapa kes lebih menyayat hati, ada pesakit yang ditarik balik sistem sokongan hidup mereka agar dapat digunakan pesakit lain yang kemungkinan untuk sembuh lebih tinggi.

Fokus lebih yang ditagih daripada petugas perubatan dalam merawat pesakit Covid-19, memerlukan petugas-petugas yang ada mengalihkan perhatian mereka daripada tugas hakiki mereka - khasnya bagi negara yang terjejas teruk.

Beberapa negara melaporkan wujudnya dasar untuk mereka memberikan fokus penuh kepada pesakit Covid-19 di hospital, sehinggakan berlakunya kematian melibatkan kes bukan Covid-19 akibat keengganan hospital menerima kes-kes itu.

Di India misalnya, berlaku kes seorang wanita pesakit buah pinggang meninggal dunia selepas hospital enggan menerima kes itu. Dalam beberapa kes di Amerika Syarikat pula, pembedahan perpindahan organ yang sepatutnya sudah dijadualkan terpaksa ditangguhkan.

Di United Kingdom sendiri, pesakit-pesakit kanser dilaporkan berdepan kesukaran mendapatkan rawatan bagi merawat penyakit mereka ekoran fokus khas diberikan kepada pesakit Covid-19.

Untuk beberapa bulan kebelakangan ini, disebabkan oleh kadar jangkitan yang kembali meningkat beberapa pusat perubatan di United Kingdom didedahkan sudah mula mengeluarkan arahan agar petugas perubatan menyaring pesakit Covid-19 yang ada, bergantung kepada potensi tahap kesembuhan mereka.

Bagi sesetengah pesakit yang kronik serta berstatus kurang upaya mental, mereka diletakkan dalam kategori pesakit yang tidak akan cuba dibantu seandainya hilang kesedaran diri tanpa mereka sedar keputusan ini dibuat untuk mereka.

Pendedahan bulan Jun tahun 2020 melibatkan arahan hospital untuk tidak menyelamatkan pesakit Covid-19 kurang upaya mengejutkan banyak pihak.

Ini kerana arahan yang dikeluarkan jelas melanggar etika dan kod perubatan yang mewajibkan pesakit atau waris pesakit dimaklumkan lebih awal tentang sebarang keputusan yang akan dibuat pihak hospital berkenaan status penarikan balik rawatan, sekali dengan status pesakit ketika itu serta implikasi kepada mereka.

Lebih menyedihkan, laporan terbaru merekodkan arahan tersebut masih diamalkan, walaupun berdepan kritikan serta cemuman orang ramai - terus kekal menjadi salah satu kaedah yang diguna pakai di UK dalam menangani beban pihak perubatan yang semakin kritikal.


Kisah Sarawak Rangers, Headhunter dari Sarawak Yang Jarang Diceritakan

Sarawak Rangers? Rata-rata golongan muda masa kini pastinya tidak pernah mendengar mengenai unit keselamatan ini yang pernah memainkan peranan penting di Sarawak satu ketika dahulu. Hal ini kerana pasukan ini tidak lagi wujud setelah dibubarkan dan anggotanya diserap ke Batalion 1, Rejimen Renjer DiRaja.

Walaupun Sarawak Rangers tidak lagi wujud, kisah kehebatan pasukan para tentera yang dianggotai oleh rata-ratanya orang Iban ini sememangnya wajar terpahat megah dalam sejarah negara dan dihargai oleh golongan muda masa kini. Sarawak Rangers diakui sebagai pasukan elit British, setaraf askar Gurkha yang mempunyai kebolehan luar biasa di medan perang.

Kehebatan Sarawak Rangers dalam menjejaki dan memburu musuh dalam hutan sangat digeruni sehinggakan mereka pernah digelar "The Sarawak Headhunter" oleh Sir Gerald Templer, Pesuruhjaya British di Tanah Melayu satu ketika dahulu dan dianggap antara pasukan tentera terbaik di dunia.

Sarawak Rangers adalah pasukan para tentera yang ditubuhkan pada tahun 1862 oleh Rajah Kedua Sarawak, Charles Anthony Johnson Brooke. Pasukan ini bermula daripada pasukan yang pada awalnya hanya berfungsi sebagai pasukan pertahanan di kubu yang dibina dibeberapa lokasi strategik untuk mempertahankan Kuching pada tahun 1846.

Sarawak Rangers pada awalnya dipimpin oleh William Henry Rodway pada tahun 1862 dan sekali lagi dari tahun 1872 hingga bersara pada tahun 1881. Pasukan ini sangat berkemahiran dengan teknik peperangan dalam hutan dan tugas-tugas kepolisian umum, dilengkapi dengan pelbagai senapang ciptaan Barat, meriam dan persenjataan tradisional.

Pada asalnya, Sarawak Rangers hanya berperanan menjaga sejumlah kubu yang dibangun di lokasi strategik di bandar dan di muara sungai. Selain melindungi kawasan persempadanan Sarawak, mereka berperanan untuk memerangi pemberontak dan terlibat dalam sejumlah kempen sepanjang sejarah mereka.

Dalam keadaan darurat atau perang yang memerlukan lebih ramai anggota, mereka akan mendapatkan bantuan daripada penduduk setempat dan orang-orang asli tempatan yang dilatih. Pada zaman awal penubuhan Sarawak Rangers, mereka berperanan besar membantu melawan mana-mana pihak yang cuba menjatuhkan pemerintahan keluarga Brooks di Sarawak.

Jika dilihat daripada sejarah, Sarawak Rangers beberapa kali dibubarkan namun tidak lama kemudian anggotanya dipanggil semula untuk menyertai misi-misi khas yang menagih kepakaran mereka.

Akibat kemelesatan ekonomi dan keadaan di Sarawak ketika itu dikatakan mulai stabil, pasukan ini pernah dibubarkan sekitar tahun 1932. Walau bagaimanapun, keberanian dan kehebatan ahli pasukan ini masih ditagih apabila mereka diserap pula menyertai pasukan polis Sarawak pada ketika itu yang dikenali sebagai Sarawak Constabulary.

Apabila tercetusnya Perang Dunia Kedua, khidmat ahli Sarawak Rangers kembali ditagih. Kali ini, Sarawak Constabulary telah bertindak menubuhkan kembali Sarawak Rangers bagi mengekang kedatangan tentera Jepun pada penghujung tahun 1941. Walaupun gagal mengekang kemaraan Jepun, mereka sesekali tidak menyerah mudah kepada Jepun.

Selepas kematian Charles Vyner Brooke pada tahun 1946 dan penubuhan Kerajaan Jajahan Sarawak, Sarawak Rangers menjadi unit di bawah kawalan langsung British dan terlibat dalam beberapa peristiwa penting antaranya dalam peristiwa Darurat Tanah Melayu dan Konfrontasi Borneo.

Sewaktu Perang Dunia Kedua, anggota Sarawak Rangers telah diletakkan di bawah pimpinan Mej. Tom Harnett Harisson dalam satu pasukan khas yang digelar pasukan "Z Force". Pasukan ini berperanan melancarkan strategi perang gerila terhadap pendudukan Jepun dan berjaya membunuh ramai musuh.

Kekalahan Jepun dalam Perang Dunia Kedua selepas pengeboman Hiroshima dan Nagasaki menyaksikan Sarawak Rangers sekali lagi dibubarkan.

Lapan minggu selepas Darurat Tanah Melayu diisytiharkan pada 16 Jun 1948, kumpulan pertama 49 penjejak Iban daripada bekas anggota Sarawak Rangers dihantar ke Tanah Melayu untuk membantu kerajaan British yang memerintah Tanah Melayu ketika itu. Dalam sejarah, mereka ini juga dikenali sebagai "Iban Trackers".

Pasukan Komanwel memerlukan kemahiran menjejak yang dimiliki orang-orang Iban ini untuk mengesan pengganas komunis di hutan tebal Tanah Melayu. Peranan Iban Trackers telah menunjukkan kejayaan yang luar biasa. Jika ada rasa komunis cukup hebat dengan teknik perang gerila di dalam hutan, Iban Trackers jauh lebih hebat.

Setelah kejayaan ini, para pemimpin Iban telah menuntut agar pasukan Iban Trackers yang dihantar pulang ini diberi tanggungjawab ketenteraan penuh. Maka, pasukan Iban Trackers ini telah dibentuk semula menjadi Sarawak Rangers - sebuah unit tentera yang lengkap dengan Lt Kol CJ Baird sebagai Pegawai Memerintah pertama mereka pada 1 Januari 1953.

Penubuhan kembali Sarawak Rangers oleh kerajaan British ini umpama satu penghargaan buat peranan yang dimainkan oleh mereka. Diatur dalam dua platun, Sarawak Rangers terus melakukan tugas yang sama seperti yang mereka lakukan ketika mereka adalah Iban Trackers.

Kemudian pada 31 Mac 1960, Sarawak Rangers (Unit Malaya) dibubarkan dan keesokan harinya, 1 April 1960, ia telah ditukar menjadi Sarawak Rangers (Far East Land Forces atau FELF). Ini meletakkan mereka sebahagian daripada Tentera British, setaraf dengan askar Gurkha dimana mereka boleh dikerah kemana-mana sahaja operasi khas di seluruh dunia.

Tahun 1963 merupakan sejarah penting yang menyaksikan pembentukan Malaysia apabila Tanah Melayu bergabung dengan Sabah dan Sarawak. Sebagai salah satu syarat penubuhan Malaysia, Perjanjian Pertahanan 1963 (Defence Agreement 63) yang ditandatangani menghendaki kerajaan British ketika itu untuk menubuhkan 2 pasukan ketenteraan masing-masing dari Sabah dan Sarawak.

Akibatnya, pada 15 September 1963 Sarawak Rangers sekali lagi dibubarkan dan pada 16 September 1963 ia menjadi Batalion 1, Rejimen Renjer. Hanya 100 anggota Sarawak Rangers (FELF) yang secara sukarela meneruskan perkhidmatan mereka sementara yang lain memilih untuk kembali ke kampung halaman.

Jika anda lihat pada logo Rejimen Renjer DiRaja, anda akan perasan motto "Agi Idup Agi Ngelaban" digunakan. Selepas membaca sejarah dan latar belakang Sarawak Rangers, maka mungkin anda faham mengapa kata-kata keramat tersebut digunakan.


Sejarah GIVI : Jenama Barangan Motosikal Terkemuka Dunia

GIVI sangat terkenal dalam kalangan peminat motosikal, namun tidak semua yang tahu kisah menarik tentang bagaimana dan mengapa GIVI tercipta, malah siapa yang mengasaskannya.

Ia bermula dengan seorang lelaki Itali bernama Giuseppe Visenzi yang sangat meminati motosikal, dan menjadi penyebab kepada terhasilnya salah sebuah syarikat aksesori motosikal terhebat dalam sejarah, dengan beribu-ribu cawangan di seluruh dunia.

Sebelum mengasaskan syarikat GIVI, Giuseppe memulakan kerjayanya sebagai pelumba dan memperkenalkan dirinya sebagai "mekanik", pada zaman yang mana dengan hanya berlumba sahaja tidak cukup untuk menjana pendapatan bagi meneruskan kehidupan.

Untuk perlumbaan pertama beliau, Giuseppe bertanding dalam peringkat kelayakan kejuaraan Itali di Modena.

Dalam perlumbaan ini, Giuseppe yang tidak memiliki motosikal sendiri telah meminjam motosikal Laverda 75 dari seorang rakan.

Motosikal kedua Giuseppe iaitu Mondial diperoleh dengan usaha keras dan walaupun tidak begitu "power", motosikal ini cukup kuat untuk membolehkan beliau mengambil bahagian dalam perlumbaan seterusnya.

Namun begitu, motosikal ketiga Giuseppe iaitu motosikal Ducati lah yang menjadi penyebab kepada banyak kejayaan yang dikecapi dan menjadi terkenal sebagai juara.

Kisah ini bermula pada suatu malam sekitar jam 11 malam, Giuseppee dalam perjalanan pulang dari sebuah perlumbaan di Piedmont dan disebabkan perasaan kecewa beliau terhadap motosikal Mondial yang sering kali mengalami masalah teknikal, beliau berhenti untuk membeli motosikal Ducati dari seorang penjual persendirian.

Beliau kemudiannya menghabiskan malam tersebut di bengkel bagi mempersiapkan motosikal Ducati itu untuk perlumbaan seterusnya yang bakal berlangsung seminggu kemudian.

Berkat kesungguhannya dan tuah motosikal tersebut, Giuseppe berjaya memulakan kerjaya impiannya dengan penuh semangat, sekaligus membuahkan hasil menjadi pelumba peringkat antarabangsa selama 11 tahun.

Namun pada tahun 1969, bak lirik Slam "Kusangkakan panas berpanjangan, rupanya gerimis mengundang", segala-galanya berubah bagi Giuseppe.

Dalam perlumbaan peringkat kelayakan Finland Grand Prix, Giuseppe terlibat dalam kemalangan teruk yang menyebabkan pinggulnya patah sekaligus memaksa beliau untuk berhenti sebentar mengejar impiannya.

Setelah mengambil masa yang agak panjang untuk pulih, Giuseppe kembali berlumba dan bermula dengan Kejuaraan Dunia Yugoslavia 350.

Walau bagaimanapun, kesukaran untuk menyokong berat motosikal yang ditunggang menyebabkan Giuseppe mengalami kemalangan kedua dan yang mendorongnya untuk mengundurkan diri secara kekal dari perlumbaan.

Beliau menduduki tempat ketiga dalam perlumbaan tersebut, di belakang Giacomo Agostini dan Silvio Grassetti.

Dengan ini, Visenzi mengucapkan selamat tinggal kepada karier lumba 11 tahunnya pada tahun 1970 dan membuka kedai mengedar motosikal pertamanya di Brescia, Itali.

Dan pada tahun 1978, Giuseppe mereka bentuk kotak top case pertama beliau dan ini menjadi titik permulaan bagi jenama GIVI terkenal yang kita kenali pada hari ini.

Kini, GIVI mempunyai cawangan di setiap benua, yang pertama ditubuhkan di Amerika Syarikat dan kemudian Afrika Selatan.

Ia kemudiannya berkembang dan pelaburan baru menyaksikan kemunculan GIVI di Asia, merangkumi Malaysia, India, China dan banyak lagi.

GIVI ASIA dibuka pada tahun 1997 dengan kawasan binaan awal seluas 8,000 kaki persegi.

Hari ini, setelah beroperasi selama lebih dari 20 tahun di pasaran Asia, GIVI ASIA memiliki kilang seluas 9,290 meter persegi yang berpusat di Bukit Beruntung, Selangor.

Kilang ini mengeluarkan lebih daripada 40,000 unit kotak, helmet dan aksesori GIVI setiap bulan yang ditujukan kepada pasaran tempatan dan luar negara.

Dan sudah semestinya minat Giuseppe terhadap perlumbaan motosikal tidak pernah luntur, antara sebab mengapa beliau terus menaja pasukan lumba motosikal selama bertahun-tahun, meletakkan nama GIVI pada pasukan LCR Hondas dan Ducati untuk MotoGP.


Hanko : Tradisi Kuno Masyarakat Jepun Yang Masih Diamalkan Di Era Digital

Jepun merupakan salah sebuah negara paling terkedepan dalam bidang teknologi, khasnya apabila melibatkan industri elektronik, automotif dan mekanikal.

Walaupun dengan kejayaaan-kejayaan tersebut, masyarakat Jepun turut dilihat berjaya mengekalkan beberapa warisan dan tradisi lama mereka - terus kekal menjadi amalan orang ramai.

Salah satu tradisi orang Jepun yang bunyinya agak aneh jika dibincangkan ketika ini - adalah kebergantungan mereka kepada sejenis cop yang dinamakan sebagai 'hanko' dalam semua urusan rasmi kerajaan dan perbankan mereka.

Dalam kebanyakan urusan melibatkan pentadbiran, tak kiralah sama ada pihak swasta mahupun sektor awam - penggunaan tanda tangan sama ada dalam bentuk tradisional atau digital menjadi satu kaedah penting dalam menentukan keabsahan sesuatu urusan itu.

Sebagai contoh, kita menurunkan tanda tangan kepada dokumen yang dipersetujui bagi membolehkan pinjaman bank dilakukan. Pemimpin negara menandatangani perjanjian atau pewartaan sesuatu kanun.

Masyarakat Jepun pula lebih gemar menggunakan sejenis cop yang mereka gelarkan sebagai 'hanko' dalam semua urusan rasmi, khasnya melibatkan pengesahan dokumen-dokumen kerajaan dan perbankan.

Diperkenalkan kali pertama di Jepun oleh Maharaja Guangwu dari China sekitar tahun 57 sebagai hadiah kepada pemimpin masyarakat, 'hanko' diangkat sebagai satu simbol lambang kuasa dan kedudukan pemimpin masyarakat Jepun dari segi politik.

Selepas pengenalannya cop unik itu yang diukir menggunakan tangan mengambil masa lebih 700 tahun sebelum mula digunakan sebagai kaedah utama mengiktiraf kesahihan semua dokumen rasmi dalam urusan pentadbiran kerajaan Jepun.

Budaya itu diperkembangkan, mula melibatkan orang ramai semasa era pemerintahan Meiji pada abad ke 20, kekal sehinggalah ke hari ini. Hanya pada bulan Januari tahun 2021, kerajaan Jepun dilihat sedang mula merombak sistem ini.

Berikutan penggunaannya yang sudah berakar umbi dalam masyarakat Jepun, majoriti urusan rasmi di sana tak kiralah pendaftaran, urusan bank, perjanjian sewa beli, penyertaan insurans dan sebagainya perlu mempunyai cop pengesahan ini sebagai 'tanda tangan' utama.

Tanpa cop, dokumen-dokumen yang ada dianggap tidak sah. Syarat itu juga terpakai kepada warga asing yang tinggal di Jepun, kerana syarikat-syarikat di Jepun mewajibkan penggunaannya.

Kebiasaannya, majoriti warga Jepun mempunyai dua jenis cop 'hanko'; satu untuk kegunaan urusan rasmi dan satu lagi yang lebih rendah kualitinya, digunakan untuk urusan-urusan harian.

Untuk urusan bank, mereka perlu mempunyai cop hanko ketiga mengikut format yang telah ditetapkan pihak bank, barulah pembukaan akaun dapat diteruskan.

Dalam semua urusan rasmi, bentuk cop hanko perlulah didaftarkan terlebih dahulu dalam rekod kerajaan Jepun dan bank bagi memastikan ketulenannya.

Setiap cop hanko yang digunakan dalam urusan rasmi merupakan simbol yang mewakili nama individu itu dalam bentuk ringkas.

Untuk warga Jepun, nama mereka akan ditulis berdasarkan kepada sistem tulisan 'kanji' Jepun yang kompleks. Sementarabagi orang asing, nama kita akan ditulis dalam sistem tulisan katakana yang lebih ringkas dan geometrik.

Oleh sebab kadar penggunaannya yang meluas di kalangan masyarakat Jepun, wujud satu persatuan bernama All Japan Seal Industry Association yang bertanggungjawab mewujudkan standard dan menyimpan rekod semua cop 'hanko' yang sudah dan bakal dikeluarkan, khas untuk tujuan-tujuan rasmi.

Terdapat dua jenis hanko - cop murah yang boleh dibeli di kedai-kedai serbaneka yang boleh digunakan sebagai tanda tangan anda dalam urusan tidak rasmi. Sementara satu lagi jenis dinamakan sebagai 'jitsuin', cop hanko yang diukir khas menggunakan tangan.

Diperbuat daripada tanduk, kristal atau gading gajah, sebuah 'jitsuin' yang unik mampu mencecah harga yang agak tinggi untuk penghasilannya kerana diukir dengan tangan oleh individu berkemahiran tinggi.

Berbeza dengan hanko yang dihasilkan oleh mesin, hanko buatan tangan mampu mempunyai garis-garis halus yang tidak dapat direplikasi mesin serta mempunyai bentuk yang lebih seimbang - dipercayai masyarakat Jepun mustahil untuk direka semula.

Setiap 'jitsuin' perlu mematuhi ukuran tertentu serta mengandungi nama penuh individu pemilik dan nama keluarganya. Setiap huruf yang diukir pula perlulah mempunyai ketebalan yang serupa, muat-muat dalam perimeter cop yang ada.

Berikutan kepentingannya - cop berstatus 'jitsuin' menjadi antara barangan paling dilindungi dalam setiap rumah di Jepun.

Sejak sekian lama, pentadbiran kerajaan di Jepun terus berpegang kepada amalan ini yang sering dikritik melambatkan urusan pentadbiran mereka sendiri.

Keperluan untuk mengesahkan sesuatu secara fizikal memakan masa yang panjang apatahlagi dalam era pandemik Covid-19 ini, apabila pergerakan menjadi sangat terhad.

Orang ramai di Jepun berhadapan masalah besar dalam urusan rasmi mereka kerana mereka masih lagi perlu hadir ke pejabat-pejabat bagi urusan, disebabkan keperluan untuk menurunkan cop pada dokumen.

Selepas Taro Kono (gambar atas) naik menjadi menteri yang dipertanggungjawab mereformasikan pentadbiran kerajaan Jepun sejak bulan September tahun 2020, beliau berikrar untuk menghapuskan kebergantungan sistem birokrasi Jepun terhadap sistem tradisional ini.

Kono percaya dengan pemansuhan ini, urusan-urusan sektor awam di Jepun boleh dipermudahkan lebih seiring dengan dunia luar yang sudah mula menggunakan sistem digital dalam talian untuk tujuan pengesahan.

Beliau mengeluarkan arahan agar semua kementerian di Jepun memansuhkan penggunaannya serta merta.

Bagi kementerian yang mahu mengekalkan sistem ini, mereka perlu memperjelaskan kedudukan mereka melalui surat tunjuk sebab yang menyatakan alasan kenapa sistem itu perlu dikekalkan.

Selepas perubahan mendadak ini dimulakan, 99% daripada keperluan penggunaan 'hanko' dalam urusan pentadbiran Jepun berjaya dimansuhkan sekitar bulan November 2020.

Sehingga bulan Januari tahun 2021, tinggal 83 urusan saja dalam sektor awam Jepun yang masih memerlukan pengesahan dalam bentuk cop 'jitsuin.'

Untuk sebuah negara yang eksportnya cukup canggih dan moden, agak mengejutkan bukan pada tahun 2021 - mereka masih lagi bergantung dengan kaedah yang cukup tradisional dalam mengesahkan sesuatu dokumen?


Kisah 2 Pengasas Bersama Tesla Sebelum Kemasukan Elon Musk

Sekiranya Steve Jobs menubuhkan Apple, Jeff Bezos menubuhkan Amazon, Bill Gates menubuhkan Microsoft dan Mark Zuckerberg menubuhkan Facebook, lain pula kisahnya dengan Elon Musk. Walaupun nama lelaki antara terkaya di dunia ini begitu sinonim dengan syarikat Tesla, beliau bukanlah pengasasnya!

Namun, beliau telah membuatkan Tesla seolah-olah miliknya sendiri selama bertahun-tahun, melabur lebih awal dan kemudian mengawasi pertumbuhannya dari pembuat kereta mewah khusus hingga menghasilkan pengeluaran besar-besaran, menambah perniagaan solar dan membangunkan teknologi pemanduan sendiri.

Untuk rekod, Elon Musk sebenarnya adalah CEO ke-4 Tesla ketika dia mengambil peranan itu pada bulan Oktober 2008. Jika dilihat secara umumnya, pencapaian Elon Musk dengan Tesla sangat membanggakan apabila berjaya berjaya menaikkan nama Tesla yang hanya suam-suam kuku sahaja suatu ketika dahulu.

Tesla, Inc., sebelumnya Tesla Motors, merupakan pengeluar kenderaan elektrik dari Amerika. Ia ditubuhkan pada tahun 2003 oleh usahawan Amerika Martin Eberhard dan Marc Tarpenning dan dinamakan sempena pencipta Amerika dari Serbia, Nikola Tesla.

Tesla Motors dibentuk untuk membangunkan sebuah kereta sport elektrik. Martin Eberhard adalah Ketua Pegawai Eksekutif (CEO) dan Marc Tarpenning Ketua Pegawai Kewangan (CFO). Pembiayaan untuk syarikat itu diperoleh dari pelbagai sumber, terutamanya pengasas PayPal Elon Musk, yang menyumbang lebih dari $30 juta pada awal kemunculannya dan berkhidmat sebagai Ketua Syarikat, mulai tahun 2004.

Pada akhir tahun 2007 Martin Eberhard  mengundurkan diri sebagai CEO dan Presiden Teknologi dan berperanan sebagai lembaga penasihat syarikat. Walaupun diumumkan pada tahun 2008 bahawa beliau telah meninggalkan syarikat itu, beliau tetap mempunyai pegangan saham dalam Tesla.

Marrlc Tarpenning, yang juga Naib Presiden Kejuruteraan Elektrik yang mengawasi pemmbangunan sistem elektronik dan perisian untuk model Roadster yang dikeluarkan Tesla, juga meninggalkan syarikat itu pada tahun 2008. Musk kemudiannya mengambil alih tugas sebagai CEO. Pada tahun 2010 tawaran awam awal Tesla berjaya mengumpulkan sekitar $226 juta.

Martin Forest Eberhar, lahir 15 Mei 1960, adalah seorang jurutera dan eksekutif perniagaan Amerika. Beliau bersama-sama mengasaskan Tesla, Inc. (ketika itu Tesla Motors) bersama Marc Tarpenning dan berkhidmat sebagai CEO pertamanya hingga tahun 2008.

Minatnya terhadap kereta sport, kebergantungan pada minyak import dan pemanasan global menyebabkan dia menubuhkan syarikat automobil pertama Silicon Valley yang menghasilkan prototaip kereta yang dikenali sebagai "AC Propulsion tzero". Pada tahun 2003, beliau bekerjasama dengan Marc Tarpenning dan menjadi CEO pertama Tesla Motors, sebuah syarikat kereta elektrik di San Carlos, California.

Pada 30 November 2007, pihak Tesla mengeluarkan kenyataan mengenai peralihan jawatannya kepada Lembaga Penasihat. Majalah Fortune melaporkan pada bulan Disember 2007 bahawa Elon Musk telah meminta beliau untuk meninggalkan jawatannya itu bukan kerana perbezaan ideologi, tetapi beliau tidak melihat peranan yang sesuai untukk Martin Eberhard di Tesla.

Walau bagaimanapun, Martin Eberhard mengesahkan dalam wawancara dengan CNBC pada bulan Oktober 2019 bahawa dia masih merupakan pemegang saham Tesla dan masih bersama-sama dengan Tesla bagi memastikan kejayaan syarikat yang ditubuhkannya itu.

Lahir 1 Jun 1964, Marc Tarpenning adalah jurutera dan usahawan Amerika. Dia bersama-sama mengasaskan Tesla bersama Martin Eberhard pada tahun 2003. Beliau pernah berkhidmat sebagai Ketua Pegawai Kewangan (CFO) dan Naib Presiden (Kejuruteraan Elektrik) Tesla sehingga 2008.

Beliau pada awal kerjayanya banyak membangunkan produk perisian dan firmware untuk beberapa syarikat termasuk Seagate Technology dan Bechtel dan kemudian berkhidmat sebagai Naib Presiden kejuruteraan di Packet Design, sebuah syarikat teknologi rangkaian.

Pada tahun 1997, Marc Tarpenning dan Martin Eberhard mengasaskan NuvoMedia, sebuah syarikat yang membina e-book terawal dikenali Rocket Book pada tahun 1998. Pada tahun 2000, Gemstar – TV Guide International telah mengambil alih NuvoMedia dengan harga $187 juta.

Pada tahun 2003, beliau dan Martin Eberhard bekerjasama lagi dan menubuhkan Tesla Motors (sekarang Tesla Inc.). Beliau terus berkhidmat sebagai Ketua Pegawai Kewangan (CFO) dan Naib Presiden Kejuruteraan Elektrik di Tesla sehingga 2008.

Kedua-dua pengasas bersama Tesla menceritakan pengalaman pertama mereka bertemu dengan Elon Musk di sebuah perhimpunan untuk anggota Mars Society dan berkongsi minat yanng sama dalam dunia penerokaan angkasa. Kejadian ini berlaku sebelum Elon Musk memulakan syarikat SpaceX.

Pada tahun 2003, Elon Musk yang ketika itu berusi 32 tahun sudahpun menjadi jutawan hasil kejayaannya dengan Paypal dan SpaceX. Ketika itu, beliau terinspirasi untuk mencipta sebbuah kereta elektrik selepas mencuba sendiri kereta elektrik "tzeo" keluaran AC Propulsian.

AC Propulsian pada awalnya tidak berminat untuk mengkomersialkan kereta tersebut dan CEO syarikat tersebut mencadangkan beliau berjumpa dengan pengasas pembuat kereta elektrik, Tesla Motors yang turut mahu menngkomersialkan kereta tzero tersebut.

Elon Musk ketika itu terlalu sibuk dengan Paypal dan SpaceX dan tidak mempunyai masa untuk menubuhkan sebuah lagi start-up baru. Beliau berpendapat, adalah lebih baik bergabung sahaja dengan Tesla Motors untuk menjimatkan masanya.

Dengan wang yang diperoleh beliau sebagai pengasas bersama PayPal yang dibeli eBay dengan harga $1.5 bilion pada tahun 2002, beliau melaburkan $6.3 juta untuk memulakan Tesla Motors pada tahun 2004. Tidak lama kemudian, Tesla mula menghadapi masalah kewangan akibat masalah percaturan kewangan model kereta Roadster mereka.

Elon Musk akhirnya mencalonkan dirinya sebagai CEO pada Oktober 2008 setelah memutuskan untuk melaburkan lebih banyak kekayaan peribadinya ke dalam syarikat itu. Baginya, terlalu sukar untuk mencari CEO lain yang berkelayakan kerana Tesla bukan syarikat kenderaan gas biasa dan mempunyai budaya syarikat start-up.


Ini Laluan Memandu Paling Panjang Dan Jauh Di Dunia

Sedang anda memandu di atas lebuh raya, pernahkah anda terfikir berapakah jarak memandu terpanjang di atas muka Bumi?

Jika jarak perjalanan dari Padang Besar ke Johor Bharu mencecah 850 kilometer, bagaimana pula dengan yang terpanjang di dunia.

Ketika ini, terdapat empat sistem jalan raya utama yang berbeza di dunia iaitu di benua Amerika Utara, Amerika Selatan, Australia dan yang terbesar, iaitu Eurafrasia yang merangkumi tiga benua iaitu Eropah, Afrika dan juga Asia.

Jika kita lihat ketiga-tiga daratan benua ini bersambung, jadi masuk akal untuk kita beranggapan bahawa kesemuanya dihubungkan melalui jalan darat, kan? Jawapannya adalah tidak.

Adalah mustahil untuk menyerebrangi dari Afrika ke Asia atau sebaliknya, melalui jalan darat disebabkan oleh Terusan Suez.

Terusan Suez adalah laluan yang membolehkan perjalanan dari Eropah ke Asia dilakukan dengan cara berlayar.

Oleh itu, satu-satunya hubungan fizikal antara dua benua ini adalah tiga jambatan yang merentasi Terusan Suez, namun disebabkan sistem jalan raya masih bersambung, maka ia masih dikira sebagai satu sistem jalan raya yang besar.

Seperti Afrika dan Asia, kedua-dua benua Amerika secara teknikalnya tidak bersambung disebabkan oleh terusan buatan manusia iaitu Terusan Panama.

Namun ini tidak menjadi masalah kerana terdapat beberapa jambatan yang merentasi jalan air yang sempit di sana. Masalah di kawasan ini adalah Jurang Darién, di mana tidak ada satu jalan pun yang merentasi kawasan rawa sepi ini yang merangkumi sempadan Panama-Colombia.

Kawasan ini ditakluki oleh pasukan separa tentera dan juga raja dadah, jadi tiada permintaan untuk membina jalan di kawasan berbahaya ini yang dilihatkan sebagai berbaloi.

Inilah sebab mengapa Amerika Utara dan Amerika Selatan mempunyai dua jalan sistem jalan berasingan yang langsung tidak bersambung.

Jadi, di mana jalan terpanjang di dunia bermula? Secara dasarnya, ia boleh bermuli di banyak tempat. Sistem jalan raya Amerika Utara sangat panjang, boleh bermula dari Teluk Prudhoe di Kanada, sehingga ke Yaviza di Panama.

Namun jarak ini hanyalah sejauh 11,899 kilometer dan dengan memandu secara terus dalam masa 6 hari, ia masih bukan jarak yang terpanjang.

Malah, Amerika Utara, Amerika Selatan, dan Australia tidak mempunyai laluan jalan raya terpanjang di dunia.

(Jarak memandu dari Teluk Prudoe ke Yaviza sejauh 11,899 kilometer)

Jadi, akal logik kita akan memikirkan bahawa jalan raya bersambung yang paling panjang di dunia adalah dari suatu tempat di Afrika Selatan hinggalah ke Rusia timur, namun logik ini tidak benar.

Pertama, hampir setiap laluan bersambung dari selatan menuju ke utara di benua Afrika melalui bahagian barat benua ini akan membawa anda ke Kinshasa di Republik Demokratik Kongo.

Kawasan yang terletak hanya berseberangan dari sungai di Kinshaha adalah Brazzaville di Republik Kongo, tetapi tidak ada jambatan yang merentasi kedua-dua ibu negara ini.

Jalan terpantas dari Afrika Selatan dan Asia adalah melalui Eropah Barat dan bukannya Timur Tengah, kerana lebuh raya di Eropah Barat adalah lebih maju dan cepat.

Namun ini bermakna anda perlu menyeberangi Mediterranean menaiki feri yang mana membuatkan jalan ini terbatal daripada menjadi jalan memandu paling panjang di dunia.

Jadi, kita perlu bermula di Eropah. Di Eropah, lokasi paling terpencil dan paling hujung adalah di Sagres, Portugal. Dari sini, anda boleh memandu sejauh-jauhnya ke timur sehingga ke tebing Sungai Aldan di Rusia.

Jarak memandu dari Sagres ke Aldan adalah 13,578 kilometer, namun ini bukanlah jarak paling jauh yang anda boleh pandu secara terus.

Ini kerana memandu dari Sagres ke Khasan, Rusia adalah jarak yang paling jauh.

Khasan adalah satu-satunya bandar Rusia yang bersempadan dengan Korea Utara dan ia juga merupakan titik paling ekstrem dalam sistem jalan raya mereka.

Dengan tiada feri dan hanya terdapat dua pusat pemeriksaan kastam, maka anda boleh memandu terus sejauh 13,988 kilometer yang mengambil masa sekitar 6 hari 23 jam dari Sagres, Portugal ke Khasan, Rusia.

Ini menjadikan laluan ini sebagai jalan memandu bersambung yang paling panjang dan jauh di dunia.


10 Budaya Kerja Yang Pelik-Pelik di Google

Anda pasti pernah mendengar atau terbaca kisah tentang betapa hebatnya bekerja di Google. Tambahan pula, syarikat induk Google iaitu Alphabet merupakan salah satu daripada empat syarikat paling bernilai di dunia.

Disebabkan persekitaran hebat, gaji lumayan dan pengalaman luar biasa, Google menerima jutaan permohonan setiap tahun tetapi hanya segelintir sahaja yang diterima. Namun, tidak semuanya di Google sehebat seperti yang disangkakan. Berikut adalah beberapa fakta mengejutkan mengenai budaya kerja di Google.

Setiap pekerja Google dikenal pasti dengan pelbagai nama panggilan pelik. Berikut adalah beberapa di antaranya:

Bagi yang tidak tahu, "Masa 20%" itu adalah kebebasan yang diberikan Google kepada pekerja untuk membangunkan projek sendiri selain kerja utama. Contohnya, empat hari untuk kerja utama dan satu hari untuk projek sendiri.

Banyak perkhidmatan Google yang berjaya seperti AdSense, Gmail dan Google News dibangunkan oleh pekerja menggunakan "Masa 20%" mereka. Namun, kelebihan popular ini telah mengecewakan ramai pekerja baru.

Secara teknikalnya ia masih wujud tetapi hanyalah di atas kertas. Sudah bertahun-tahun lamanya pekerja tidak mendapat kelebihan itu dan mendakwa bahawa "Masa 20%" itu sebenarnya wujud dalam 120% masa bekerja. Ini bermakna, mereka perlu melakukan projek sendiri pada waktu cuti.

Setiap pekerja akan mendapat tiga hidangan percuma setiap hari. Selain itu, buah-buahan dan makanan ringan juga sentiasa disediakan sepanjang hari. Ini menyebabkan kebanyakan pekerja Google akan bertambah berat badan sebanyak 15 paun (6.8kg) pada tahun pertama bekerja dan ini dikenali sebagai "Google 15".

Khabar angin mengatakan bahawa Google menawarkan begitu banyak makanan kerana pengasasnya, Serge Brin, mahukan setiap pekerjanya sentiasa berada dalam lingkungan 50 meter daripada makanan.

Google juga terkenal kerana sentiasa memberikan soalan temuduganya yang pelik kepada calon yang hadir. Antara soalan-soalan pelik yang pernah diajukan Google adalah seperti:

Setiap pekerja baru akan ditugaskan kepada tangga pangkat tertentu apabila diterima masuk. Sebagai contoh, pekerja di Bahagian Perniagaan hanya boleh dinaikkan pangkat melalui "Tangga O" sahaja. Bahagian Jurutera pula hanya boleh dinaikkan pangkat melalui "Tangga T" sahaja.

Manakala Tahap (level) itu pula merujuk kepada seberapa senior anda dalam sesuatu jawatan itu.

Tangga T merupakan tangga paling lumayan dan menjadi impian ramai. Rata-rata pekerja di bahagian lain ingin berpindah ke bahagian jurutera. Namun, proses penukaran tangga pangkat ini amatlah rumit. Bagi yang berjaya, mereka sering diturunkan ke tahap yang lebih rendah dalam jawatan walaupun layak.

Google mempunyai kaedah penilaian tahunan pekerja yang kompleks. Semua orang perlu menilai orang lain sama ada pegawai atau pekerja bawahan. Google menggelarnya sebagai "Maklum Balas 360 Darjah".

Pekerja akan dinilai setiap bulan dan enam bulan sekali. Penilaian enam bulan kali kedua (penilaian utama) yang dilakukan sekitar November akan menentukan nasib seseorang pekerja itu.

Bagi penilaian utama, pekerja perlu menyenaraikan pencapaian mereka tidak melebihi 512 patah perkataan. Senarai ini akan dinilai oleh semua pekerja sama ada anda mempunyai kebolehan untuk memimpin, menyelesaikan masalah, bekerja sendiri dan mempunyai pendapat yang bernas.

Anda boleh melihat ulasan yang diberikan oleh rakan sekerja tetapi identiti pengulas akan dirahsiakan. Pihak atasan akan menggunakan penilaian ini untuk menentukan jika anda layak dinaikkan pangkat atau gaji.

Kenaikan pangkat agak mudah di Google sehinggalah pengurus anda tidak boleh menaikkan anda lagi. Sebarang kenaikan selepas itu hanya mengikut budi bicara pihak atasan berdasarkan fail kenaikan pangkat anda. Fail ini mengandungi senarai pencapaian, ulasan positif penilaian tahunan dan beberapa esei mengapa anda layak.

Proses ini kedengaran mudah dan telus tetapi ia melibatkan birokrasi yang rumit. Sistem ini juga tidak begitu adil kerana beberapa faktor. Contohnya, kejayaan Pekerja A yang membantu projek Pekerja B tidak akan diambil kira kerana itu bukan projek mereka.

Sebaliknya, Pekerja B mendapat nama kerana pihak atasan menganggap Pekerja B mempunyai visi dan kepimpinan yang kuat sehingga berjaya memujuk orang lain meninggalkan projek mereka untuk membantu orang lain.

Sistem ini juga sering dimanipulasikan. Ramai menolak kerja sukarela atau membantu orang lain tetapi pada masa yang sama khuatir kerana projek utama mereka juga berisiko dibatalkan separuh jalan, diserahkan kepada pasukan lain atau mereka ditukar ke bahagian lain.

Silicon Valley merupakan pusat banyak syarikat teknologi yang terletak di San Francisco Bay kini mengalami krisis perumahan. Sewa rumah begitu mahal sehingga menyebabkan kebanyakan pekerja Google yang bergaji besar pun tidak mampu menyewa di situ.

Masalah ini berlaku kerana ramai yang sanggup membayar harga tinggi untuk tinggal berdekatan pejabat. Kini, majoriti pekerja di Silicon Valley tinggal jauh kerana harga yang lebih murah tetapi terpaksa menempuhi lalu lintas yang sesak berjam-jam lamanya.

Malah, ada yang sanggup tinggal dalam trak atau kereta yang diletakkan berhampiran pejabat bagi menjimatkan masa serta kos. Ramai yang enggan berbicara tentang krisis ini kerana takut akan menimbulkan masalah dengan majikan kelak.

Google terkenal kerana kecantikan pejabatnya, makanan percuma dan gaji lumayan. Di sebalik semua kehebatan itu, tidak semuanya indah terutamanya jika anda seorang pekerja sementara atau kontrak.

Sehingga Mei 2020, Google mempunyai 123,000 pekerja tetap dan 130,000 pekerja sementara/kontrak. Terdapat dakwaan bahawa layanan yang diterima pekerja sementara/kontrak adalah berbeza berbanding pekerja tetap walaupun melakukan kerja yang sama sepenuh masa.

Mereka menerima gaji dan faedah yang lebih rendah berbanding pekerja tetap. Mereka juga perlu melakukan kerja lebih masa tanpa bayaran. Selain itu, mereka tidak boleh menyertai mesyuarat syarikat, menghadiri jamuan atau memohon kerja dalaman sebagai pekerja tetap.

Pekerja sementara/kontrak juga tidak boleh menggelarkan diri mereka sebagai "Googler" dan boleh dipecat tanpa sebarang alasan atau penjelasan munasabah.

Pekerja tetap atau sementara tidak dapat melawan dasar kontroversi syarikat itu kerana Google tidak membenarkan mereka menubuhkan atau menyertai mana-mana persatuan pekerja. Google tidak menyatakannya secara langsung tetapi menggunakan banyak taktik halus untuk menghalang mereka bersatu.

Salah satu taktik adalah dengan mengupah pakar perunding anti kesatuan untuk menangani masalah para pekerja. Pakar perunding ini juga akan memberi nasihat kepada pihak atasan mengenai cara bertindak balas terhadap rungutan pekerja.

Salah satu pakar perunding itu adalah IRI Consultants. Syarikat yang terkenal dengan kegiatan anti kesatuan pekerja ini mendakwa telah membantu banyak syarikat korporat menghentikan usaha pekerja menuntut keadilan. Namun, Google menafikan IRI Consultants mempunyai pengaruh terhadap dasar syarikat mereka.


Top 6 Kejadian Banduan Larikan Dari Penjara Yang Berjaya Dirakam CCTV

Sejak lama dahulu, banduan cuba untuk melarikan diri dari penjara sejak ia dicipta dengan pelbagai cara.

Jika anda menonton siri drama seperti Prison Break, sudah tentu anda tahu bahawa melarikan diri dari penjara bukanlah sesuatu yang mudah, tetapi tidak mustahil.

Namun, kebanyakan daripada cubaan melarikan diri ini berakhir dengan kegagalan.

Walaupun begitu, ia bukanlah sesuatu yang mustahil kerana pelbagai kes berjaya melarikan diri di seluruh dunia direkodkan.

Dan dengan adanya kamera pengawasan, anda bukan sahaja dapat membaca tentang kes melarikan diri melalui akhbar dan internet sahaja, tetapi juga melihat dengan mata sendiri.

iluminasi.com kongsikan 6 kes melarikan diri dari penjara yang direkod kamera dan CCTV.

Prison break terutamnya yang dipaparkan dalam filem adalah sangat teliti di mana setiap perkara diambil kira dan setiap langkah dirancang dengan berhati-hati. Namun dalam kehidupan sebenar, ia tidaklah begitu mengagumkan.

Rakaman di bawah menunjukkan banduan Danny Provençal dan Benjamin Hudon-Barbeau kelihatan bersungguh-sungguh memanjat tali yang tergantung dari helikopter yang dirampas yang mendarat di atas bumbung di penjara Saint-Jérôme di Kanada.

Ia hampir kelihatan seperti filem James Bond namun apa yang sepatutnya menjadi cubaan melarikan diri dari penjara dengan pantas berlangsung selama enam minit. Apa yang menariknya adalah para pengawal penjara hanya membiarkan situasi itu berlaku.

Adakah para pengawal tersebut ingin melihat sama ada kedua-dua banduan tersebut dapat melakukannya? Tidak, mereka sebenarnya tidak mempunyai senjata untuk melawan penjenayah tersebut yang bersenjata, jadi para pengawal penjara memilih untuk tidak mengambil risiko.

Dan walaupun dua banduan itu berjaya melarikan diri dibantu oleh rakan jenayah, mereka akhirnya ditangkap hanya beberapa jam selepas melarikan diri.

Pada tahun 1995, 12 orang banduan telah melarikan diri dari penjara di Copenhagen. Dalam insiden ini, mereka tidak perlu menggali terowong atau mencuri helikopter, sebaliknya mereka menggunakan jentolak.

Mesin pembinaan yang dahsyat itu dipandu dan menghentam tembok penjara yang kukuh, menyebabkannya ia hancur sepenuhnya.

12 banduan tersebut kemudiannya bergegas keluar melalui lubang tersebut dan tiga daripada mereka berjaya ditangkap serta-merta bersama-sama dengan seorang lelaki yang sedang merakam insiden itu.

Pihak berkuasa percaya bahawa lelaki tersebut mengetahui tentang serangan tersebut sebelum ia berlaku.

Pihak polis berkata bahawa banduan-banduan tersebut cuba untuk melarikan diri dari penjara untuk menonton perlawanan bola sepak yang berlangsung di sebuah stadium berhampiran.

Ini membuktikan bahawa penjara pun tidak dapat menghalang anda jika anda seorang peminat bola sepak yang tegar.

Tiga banduan di sebuah penjara di California merakam rancangan melarikan diri dengan begitu terperinci menggunakan telefon bimbit.

Video berdurasi 15 minit yang disunting dengan begitu teliti itu merangkumi kisah salah seorang banduan yang dikatakan menerangkan secara terperinci bagaimana mereka melakukannya.

Mereka juga membuat rujukan tentang ahli silap mata Harry Houdini dan triknya yang popular.

Banduan tersebut iaitu Adam Hossein Nayeri memberitahu bahawa mereka menggunakan tali yang kuat, baju, kasut dan beberapa barangan lain untuk melarikan diri.

Untuk keluar dari bilik penjara, mereka memotong gril pengudaran besi, mengakses sistem bekalan air bangunan itu dan kemudiannya memanjat naik ke bumbung.

Tidak pasti bagaimana mereka berjaya turun dan melarikan diri dari penjara, tetapi Adam dan dua yang lain bersembunyi dari buruan polis selama seminggu sehinggalah mereka diberkas semula.

Kadang-kala, cara untuk melarikan diri dari penjara dengan jayanya adalah dengan melakukannya dengan sepantas dan senekad yang mampu.

Video ini dirakam di penjara Porter County di Amerika Syarikat, lokasi di mana pihak polis memindahkan banduan bernama Michael Maldonado.

Pada hari berkenaan, Maldonado cuba untuk melarikan diri beberapa kali dan akhirnya berjaya melakukannya.

Ketika kejadian, pegawai polis yang bertanggungjawab meminta bantuan pegawai penjara untuk proses pemindahan namun tiada sesiapa pun yang membantu.

Maldonado menunggu pada saat yang tepat untuk keluar dari kereta polis dan melarikan diri ke arah pintu garaj yang sedang tertutup dengan menunduk pantas dan kemudiannya hilang dalam sekelip mata.

Pintu tersebut mengambil masa yang agak lama untuk dibuka membuatkan dua pegawai polis tersebut tidak dapat mengejar Maldonado dengan serta-merta.

Mereka mendakwa menekan butang pintu berkali-kali dan cuba membuka pintu sendiri namun ia memakan masa.

Ketika para pegawai polis itu bergelut membuka pintu, Maldonado berjaya melarikan diri. Dan walaupun mencari selama dua jam dengan bantuan anjing pengesan, mereka gagal menemui Maldonado.

Walaupun begitu, kebebasan yang dinimati Maldonado tidak kekal lama apabila dia ditangkap keesokan harinya

Cubaan melarikan diri melalui tingkap kedengaran seperti mudah, namun ia tidaklah semudah yang disangka jika tingkap itu berukuran 76cm x 30cm, melainkan anda seekor kucing.

Derrick Estelle berusia 34 tahun dan menjalani hukuman penjara atas jenayah merampas sebuah kereta dan terlibat dalam insiden tembak-menembak dengan polis peronda.

Namun, dia tidak berminat untuk kekal di penjara. Estelle membuat perancangan yang agak pelik dengan dua banduan yang lain.

Ketika salah seorang daripada mereka mengganggu perhatian pihak polis, Estelle melompat keluar melalui sebuah tingkap dan melarikan diri.

Sebelum itu, dia kelihatan bercakap telefon yang mana mungkin sebahagian daripada rancangan tersebut.

Dalam masa yang singkat, Estelle melompat keluar, memasuki sebuah kereta dan memandu ke arah yang tidak diketahui.

Ia berlaku dengan begitu pantas sehinggakan tiada pengawal penjara yang cukup pantas untuk bertindak. Estelle dan dua lagi banduan diisytiharkan sebagai buruan polis serta-merta.

Seorang ahli gangster Brazil bernama Clauvino da Silva cuba melarikan diri dari penjara dengan menyamar sebagai anak perempuannya sendiri.

Mungkin beranggapan bahawa adalah sangat sukar untuk penjenayah berusia 42 tahun menyamar sebagai anak perempuannya yang berusia 19 tahun, namun Clauvino agak kreatif.

Dia memakai topeng silikon, rambut palsu, pakaian anak perempuannya iaitu baju berwarna merah jambu dan seluar jeans ketat, serta cermin mata.

Penyamaran itu sepatutnya menjadi tiket kepada kebebasan Clauvino kerana pekerja penjara percaya bahawa anak perempuannya sepatutnya tinggal di penjara menggantikan ayahnya.

Bayangkan anda melawat ayah anda di penjara dan anda pula yang dipenjarakan.

Walaupun merancang dengan begitu teliti, akhirnya pengawal penjara berasa ragu-ragu dengan penyamaran tersebut membuatkan Clauvino dibawa semula ke selnya.

Ini bukanlah cubaan melarikan diri dari penjara yang pertama bagi Clauvino, di mana dia pernah melakukannya melalui saluran pembetungan bersama-sama 30 banduan lain tetapi berjaya dipatahkan.

Tiga hari selepas cuba menyamar sebagai anaknya untuk lari dari penjara, Clauvino ditemui mati dipercayai dengan menggantung dirinya.


Kontroversi Ujian Saringan Covid-19 Melalui 'Anal Swab' di China

Bagi mereka yang pernah merasai ujian saringan Covid-19 - walaupun hanya beberapa saat, rasa kurang selesa dicucuk dengan alat putik kapas panjang untuk mengambil sampel mampu membuatkan sesiapa pun rasa ngilu.

Ada yang cukup trauma dicucuk dengan batang tersebut di bahagian tekak atau hidung bagi memeriksa status kesihatan mereka. Adakah ada alternatif lain untuk mereka yang tak mahu dicucuk di rongga muka itu? Ada.

Anda boleh memilih untuk diambil sampel di bahagian lubang dubur! Apa yang menarik, kaedah ini didakwa memberikan keputusan yang lebih tepat seperti apa yang telah ditemui di China.

Pada penghujung bulan Januari tahun 2021, kerajaan China mengeluarkan kenyataan meluluskan penggunaan kaedah ketiga yang boleh digunakan petugas perubatan dalam memantau status jangkitan seseorang - melalui sampel najis di dubur.

Beberapa kawasan di Beijing dilaporkan menjadi permulaan pengenalan kaedah tersebut, selain daripada beberapa pusat kuarantin yang beroperasi. Semuanya berpunca daripada penemuan beberapa kluster baru yang membawa risiko besar kepada masyarakat mereka.

Menurut kajian yang dijalankan di China, virus corona penyebab Covid-19 didapati mampu bertahan lebih lama dalam bahagian salur perkumuhan khasnya dibahagian dubur, berbanding di bahagian tekak dan hidung.

Virus didapati mampu 'hilang' lebih awal dalam tempoh 3 ke 5 hari sekiranya diambil dengan kaedah biasa sementara sampel virus ditemui lebih lama dalam dubur pesakit.

Kawasan dubur pesakit yang didakwa mampu menempatkan virus dalam jangka masa lebih panjang mampu memberikan keputusan yang lebih tepat, membantu petugas mengenalpasti pesakit sebenar yang positif.

Setakat ini, China masih mengamalkan kaedah tekak dan hidung secara majoriti dengan hanya kes-kes tertentu memerlukan pengambilan sampel dubur.

Untuk kes-kes terpilih, pesakit akan dibaringkan dan petugas akan memasukkan putik kapas ke dalam lubang dubur sedalam 1.2 ke 2 inci bergantung kepada tubuh pesakit. Selepas putik berada dalam kedalaman yang sesuai, putik kapas itu akan dipusingkan beberapa kali sebelum sampel yang diharapkan berjaya diperolehi.

Kaedah ini sebenarnya sudah pun digunakan petugas China sejak penghujung tahun lepas, melibatkan beberapa pesakit di pusat kuarantin namun diramal akan mula digunakan secara lebih meluas berikutan dapatan keberkesanannya.

Penggunaan kaedah sampel melalui dubur ini mula menjadi bualan orang ramai di China, setelah seorang kanak-kanak berusia 9 tahun didapati positif Covid-19 pada awal bulan Januari 2021.

Ini mengakibatkan kesemua individu di sekolah yang dihadiri pelajar itu termasuklah pelajar, guru dan kakitangan perlu menjalani ujian saringan. Salah satu kaedah yang digunakan dalam saringan tersebut adalah pengambilan sampel dubur.

Beberapa kajian lebih awal yang menyokong teknik ini telah pun dilaporkan sejak bulan September tahun 2020.

Fakulti Perubatan The Chinese University of Hong Kong buat kali pertama mendapati wujud bukti virus corona penyebab Covid-19 mampu hidup dalam usus untuk beberapa tempoh tertentu. Walaupun begitu, ada juga beberapa pihak mengkritik kaedah melalui dubur ini.

Mereka mendakwa kaedah ini lebih mengganggu pesakit serta tidak berpadanan dengan sifat asal hasil kajian terhadap virus punca Covid-19, yang diketahui akan menyerang bahagian saluran pernafasan di hidung dan tekak.

Apa yang kita tahu setakat ini, belum ada kes menunjukkan berlakunya perpindahan virus melalui najis dari seorang individu ke individu lain dan mampu mengakibatkan jangkitan. Tetapi keberkesanan pengambilan sampel melalui dubur ini memungkinkan perlunya kajian lebih terperinci dijalankan.

Sebagai penutup, kami ingin menegaskan agar anda patuhilah SOP yang ditetapkan.

Kita tidak mahu kadar jangkitan kita semakin teruk, sehinggakan Kementerian Kesihatan Malaysia perlu mengambil sampel melalui lubang dubur kita pula, bagi membolehkan mereka mengenalpasti pesakit yang tiada simptom.

China Is Using Anal Swabs to Test for Coronavirus—Here's What Experts Think


7 Buaya Terbesar Dunia Yang Pernah Ditemui Manusia

Satu ketika dahulu, kami pernah menulis mengenai kisah lagenda Bujang Senang, dipercayai buaya yang terbesar di Malaysia yang hiidup di negeri Sarawak. Bujang Senang mati dibunuh pada tahun 1992 setelah usaha memburunya dilakukan oleh orang Iban bersama-sama dengan pihak polis.

Maka, timbul persoalan adakah Bujang Senang merupakan buaya terbesar dunia yang pernah ditemui manusia?

Jawapan ringkasnya, bukan. Maka, kali ini pihak Iluminasi ingin berkongsi pula senarai 7 buaya terbesar dunia yang pernah ditemui manusia. Menariknya, Bujang Senang juga tersenarai dalam senarai ini namun untuk mengatakan buaya dari Sarawak itu sebagai buaya terbesar dunia mungkin kurang tepat.

Gomek adalah buaya air masin besar yang ditangkap oleh George Craig di Papua New Guinea. Gomek kemudiannya dibeli oleh Terri dan Arthur Jones pada tahun 1985 dan disimpan di Ocala, Florida selama lima tahun sebelum dijual ke St. Augustine Alligator Farm Zoological Park di Florida.

Gomek meninggal kerana sakit jantung pada 6 Mac 1997. Pada masa itu, Gomek merupakan salah satu buaya tawanan yang terbesar. Semasa mati, panjangnya disahkan 5.42 meter, beratnya 860 kg dan mungkin berusia antara 60 hingga 80 tahun.

Buaya gergasi air masin Australia ini pernah diiktiraf sebagai buaya terbesar yang ditawan dan diakui oleh Guinness World Records sebagai buaya terbesar di dunia dalam kurungan pada tahun 2011. Cassius kehilangan kaki kiri depan dan hujung ekornya kerana pergaduhan ganas.

Cassius tinggal di Marineland Melanesia di Green Island di Australia. Buaya ini ditangkap pada tahun 1987 di Sungai Finis setelah menyerang kapal dan menyebabkan gangguan. Cassius berukuran 5.48 meter dan dipercayai berusia sekitar 110 tahun. Ia dinamakan Cassius Clay, nama kelahiran petinju Muhammad Ali.

Yai adalah buaya dalam peliharaan di Pusat Pemeliharaan Buaya Samut Prakandan Zoo di Thailand. Panjang Yai adalah lebih kurang 5.5 meter, lebih besar daripada Cassius. Campuran atau hibrid antara spesis buaya Siam dan buaya air masin biasanya akan mnghasilkan keturunan buaya yang sangat besar dan Yai adalah contohnya.

Yai, seperti Gomek, mempunyai toleransi yang tinggi terhadap manusia. Pemberi makanan dan penjaga boleh membersihkannya dan menyentuhnya tanpa rasa takut. Malah pelawat juga boleh bergambar dekat dengannya. Yai dipercayai hidup sejak 1972.

Buaya air masin yang besar ini bernama "Brutus" dan hanya mempunyai tiga kaki! Ia sering ditemui di Sungai Adelaide, Wilayah Utara, Australia. Brutus kehilangan kaki depannya dipercayai ketika bergaduh ketika konfrontasi dengan ikan jerung di muara sungai.

Dari segi ukurannya pula, panjang badannya dianggarkan sekitar 5.6 meter dan beratnya lebih kurang satu tan.

Bujang Senang adalah buaya air masin yang besar dan tinggal di Borneo. Menurut sumber tempatan, Bujang Senang adalah pemakan manusia (beberapa orang mendakwa bahawa buaya ini pernah menyerang dan membunuh manusia sekurang-kurangnya selama tiga puluh tahun).

Bujang Senang dibunuh pada 1992. Setelah pembunuhan itu, panjangnya diukur dan mendapati raja sungai di Sarawak ini mempunyai panjang 5.88 meter dan berat lebih dari satu tan. Ukuran ini melayakkannya berada di tempat ketiga dalam senarai ini.

Dominator tidak pernah diukur secara rasmi tetapi dianggarkan berukuran hingga 6.1 meter dan berat lebih dari satu tan. Dominator berkongsi wilayah yang sama dengan buaya gergasi di tempat ke 4, Brutus. Keduanya ditemui hidup di Sungai Adelaide, Wilayah Utara, Australia.

Memandangkan Brutus dan Dominator tinggal di kawasan yang sama, para pengunjung yang pernah menyaksikan haiwan ini secara dekat percaya bahawa perseteruan antara kedua buaya gergasi ini sudah lama berlaku, terutamanya berkaitan perebutan kawasan.

Berukuran 6.17 m dan berat 1075 kg, Lolong adalah buaya terbesar dalam kurungan. Lolong juga buaya terbesar yang pernah diukur dari muncong ke ekor. Lolong adalah buaya Indo-Pasifik atau air masin (Crocodylus porosus). Lolong ditangkap di anak sungai Bunawan di wilayah Agusan del Sur di Filipina pada 13 September 2011.

Buaya raksasa ini diburu dalam jangka masa tiga minggu dan setelah dijumpai memerlukan sekitar 100 orang untuk membawanya ke darat. Buaya itu dinamai Ernesto "Lolong" Goloran Cañete sempena nama salah satu pemburu buaya veteran dari Pusat Perlindungan Buaya dan Hidupan Liar Palawan, yang memimpin usaha pemburuan itu.

Lolong mati dalam kurungan hanya 18 bulan selepas ditangkap, sekitar jam 8 malam pada 10 Februari 2013. Laporan perubatan menunjukkan bahawa Lolong mati akibat kegagalan jantung kongestif yang disebabkan oleh pneumonia kulat, lipidosis hati dan kegagalan buah pinggang.


Perbezaan Antara Psikopat dan Sosiopat

Pastinya anda pernah mendengar atau terbaca tentang individu yang digelar sebagai seorang "psikopat" atau "sosiopat". Namun, apakah maksud sebenar gelaran itu dan apakah perbezaan antara kedua-duanya?

Anda mungkin tidak akan mendapat definisi yang tepat dalam buku atau risalah mengenai kesihatan mental. Doktor biasanya tidak akan mendiagnosis seseorang itu sebagai psikopat atau sosiopat. Lazimnya, doktor menggunakan istilah yang berbeza sebagai ganti iaitu "Kecelaruan Personaliti Antisosial" atau "Antisocial Personality Disorder".

Sebahagian besar pakar percaya bahawa psikopat dan sosiopat ini mempunyai ciri-ciri permasalahan yang serupa. Mereka mempunyai rasa logik yang lemah dalam pertimbangan antara perkara betul atau salah. Mereka juga biasanya tidak memperdulikan, memahami atau merasai perasaan orang lain. Sebenarnya, terdapat beberapa perbezaan antara kedua-dua masalah mental ini.

Menurut seorang ahli psikologi di Pusat Rawatan Kesihatan Mental Sacramento, L. Michael Tompkins, perbezaan utama antara psikopat dan sosiopat adalah sama ada mereka mempunyai hati nurani. Hati nurani adalah suara kecil yang memberitahu kita jika sesuatu perbuatan yang dilakukan itu benar atau salah.

Tompkins menerangkan bahawa seseorang psikopat itu tidak mempunyai hati nurani. Sekiranya mereka berbohong untuk mencuri, mereka tidak akan merasa sebarang keraguan moral. Mereka juga boleh berpura-pura berbuat baik agar tidak dicurigai orang lain.

Bagi seorang sosiopat pula, mereka mempunyai hati nurani tetapi ianya sangat lemah. Mereka mengetahui bahawa menipu dan mencuri itu adalah perbuatan yang salah. Mereka juga mungkin berasa menyesal tetapi perasaan itu tidak dapat menghentikan perbuatan salah laku mereka.

Namun, kedua-dua golongan ini mempunyai rasa empati yang lemah iaitu keupayaan untuk memahami perasaan atau emosi orang lain. Menurut Dr. Aaron Kipnis, pengarang buku The Midas Complex, seseorang psikopat itu lebih sidikit mempunyai rasa sesalan berbanding sosiopat. Golongan ini melihat orang lain sebagai objek yang boleh digunakan untuk kepentingan mereka sahaja.

Dalam rancangan TV atau filem, psikopat atau sosiopat itu biasanya digambarkan sebagai seorang penjahat yang membunuh dan menyiksa orang yang tidak bersalah. Dalam dunia nyata, sebilangan kecil golongan ini boleh menjadi ganas tetapi kebanyakannya tidak. Biasanya mereka pandai memanipulasi dan tidak memikirkan akibat masa hadapan bagi mendapatkan apa yang mereka inginkan.

Menurut Kipnis lagi, sebahagian kecil mungkin menjadi pembunuh atau perompak manakala sebahagian besar yang lain mempunyai kemahiran untuk berjaya di dunia korporat walaupun harus menyakiti orang lain demi kejayaan sendiri.

Sekiranya anda perasan beberapa sifat yang dimaksudkan ini ada pada ahli keluarga atau rakan sekerja, anda mungkin berfikir bahawa mereka adalah seorang psikopat atau sosiopat. Namun, tidak semestinya seseorang yang bersifat kejam dan mementingkan diri sendiri itu mempunyai gangguan mental seperti ini.

Tidak mudah sebenarnya untuk mengenalpasti seseorang psikopat itu. Mereka mungkin seorang yang bijak, menawan dan pandai menyembunyikan emosi. Mereka juga boleh berpura-pura menunjukkan minat pada anda tetapi hakikatnya tidak peduli sama sekali.

Menurut Thompkins, psikopat adalah pelakon yang mahir dan misi utama mereka adalah untuk memanipulasikan orang lain untuk kepentingan diri sendiri.

Ia berbeza pula dengan sosiopat di mana mereka biasanya tidak serasi bersama orang lain. Mereka hanya memikirkan tentang diri sendiri tanpa mempedulikan orang lain. Seorang sosiopat sering menyalahkan orang lain dan sentiasa mempunyai alasan untuk tingkah laku mereka.

Beberapa pakar melihat golongan sosiopat ini sebagai seorang yang panas baran. Mereka sering melakukan sesuatu tanpa memikirkan bagaimana tindakan itu akan mempengaruhi orang lain. Walaupun panas baran, seseorang sosiopat itu boleh membentuk ikatan emosi walaupun sukar. Ia berbeza dengan seorang psikopat kerana mereka biasanya gagal mempunyai ikatan emosi yang asli.

Seorang psikopat pula adalah lebih berhati kering dan pandai membuat percaturan. Mereka akan merancang setiap pergerakan dan rencana untuk mendapatkan apa yang diinginkan. Sekiranya mereka mahukan status dan kedudukan lebih baik di pejabat, mereka akan merancang untuk menghancurkan apa sahaja halangan walaupun ia melibatkan reputasi dan kedudukan orang lain.

Penyelidikan terkini menunjukkan kemungkinan bahawa otak seorang psikopat tidak sama seperti yang lain. Mungkin ada sedikit perbezaan fizikal tetapi masih sukar untuk membezakan seorang psikopat dengan orang yang mempunyai masalah lain.

Perbezaan ini malah boleh mengubah fungsi asas tubuh seseorang. Sebagai contoh, apabila kebanyakan orang melihat darah atau keganasan dalam filem, jantung mereka berdegup lebih cepat, pernafasan semakin kencang dan telapak tangan boleh berpeluh.

Bagi seseorang psikopat pula, mereka mempunyai reaksi yang berlawanan. Mereka menjadi lebih tenang. Kipnis berkata bahawa reaksi ini membantu seseorang psikopat untuk lebih berani melakukan sebarang tindakan yang berisiko. Mereka juga tidak takut akan akibat daripada perbuatan mereka.

Seorang psikopat dan sosiopat juga lebih gemar berbual mengenai makanan, seks atau kewangan dan kurang gemar berbual mengenai keluarga, keagamaan atau kerohanian. Selain itu, mereka gemar berbicara tentang diri sendiri dan mempunyai ego yang besar.

Seseorang psikopat biasanya boleh mengekalkan kehidupan mereka yang normal atau berjaya bagi menutup sebarang salah laku atau aktiviti jenayah. Manakala bagi seorang sosiopat pula, mereka sukar untuk kekal bekerja di tempat yang sama dan sentiasa mempunyai masalah dalam keluarga.


Ini Bagaimana Empangan Gergasi Di China Memperlahankan Putaran Bumi - Three Gorges Dam

Sejak projek Empangan Three Gorges bernilai RM128.6 bilion ini diumumkan, pegawai kerajaan China telah berhadapan penilitan dan pengawasan ketat daripada kedua-dua saintis dan juga aktivis alam sekitar.

Namun, kerajaan China akhirnya mengakui bahawa projek itu sebagai projek yang tidak dirancang betul, selepas bertahun-tahun menggelar empangan itu sebagai salah satu karya kejuruteraan paling menakjubkan dalam sejarah China.

Visi untuk membina Empangan Three Gorges ini bermula pada tahun 1919, apabila Presiden sementara Republik China iaitu Sun Yat-sen membayangkan untuk membina sebuah empangan besar di Sungai Yangze.

Empangan Three Gorges adalah empangan graviti hidroelektrik yang merentasi Sungai Yangtze di pinggir kota Sandouping, di Hubei, China tengah.

(Tiga pekerja menunjukkan pelan Empangan Three Gorges pada September 1995)

Mula dibina pada 14 Disember 1994, empangan dibuka pada tahun 2003 selepas 9 tahun pembinaan. Ia mempunyai ketinggian 181 meter, panjang 2,335 meter dan lebar 115 meter.

Selain daripada menjana elektrik, Empangan Three Gorges bertujuan untuk meningkatkan kapasiti perkapalan Sungai Yangtze.

Empangan ini tersangat besar sehinggakan ia mampu menjana 93.5 TWh elektrik setiap tahun.

Sebagai gambaran mudah, elektrik yang boleh dijana oleh empangan ini mampu menampung penggunaan elektrik di New Zealand, Ireland, Iceland, Costa Rica, Bahamas dan Rwanda digabungkan.

Malah, ia juga telah menjadi stesen janakuasa terbesar di dunia dari segi kapasiti terpasang (22,500 MW) sejak 2012.

Selepas hujan lebat pada tahun 2020, pengeluaran tahunan empangan mencapai ini mencapai 112 TWh, memecahkan rekod dunia sebelumnya iaitu 103 TWh yang dicatatkan oleh Empangan Itaipu di Brazil pada tahun 2016.

(Penduduk Fengjie menyaksikan perobohan bangunan di bandar mereka pada 4 November, 2002, untuk memberi ruang kepada resevoir Empangan Three Gorges ini)

Dengan menyediakan ruang simpanan banjir, bendungan ini mengurangkan potensi banjir di hilir yang mungkin dapat memberi kesan kepada jutaan penduduk.

China menganggap projek itu sebagai kejayaan sosial dan ekonomi yang penting, dengan reka bentuk turbin besar canggih dan langkah untuk menghadkan pembebasan gas rumah hijau.

Walau bagaimanapun, ramai yang percaya bahawa projek ini mengakibatkan malapetaka dan kebimbangan ini melibatkan empangan yang memerangkap pencemaran, menyebabkan gempa bumi dan tanah runtuh, pengusiran rakyat di mana lebih dari 1.3 juta penduduk dipaksa berpindah, memusnahkan lokasi bersejarah, dan mengancam habitat haiwan terancam.

Namun, implikasi empangan melebihi kesannya terhadap alam sekitar dan kemampuannya untuk membekalkan tenaga di mana ia juga mengubah bagaimana Bumi berputar.

Apabila paras air berada di tahap maksimum, ia akan membanjiri kawasan seluas 632 kilometer persegi, sekitar 2.5 kali ganda keluasan Kuala Lumpur.

Takungan ini akan mengandungi sekitar 39.3 kilometer padu air dan air ini adalah seberat 39 trilion kilogram atau 39 bilion tan.

Anjakan jisim sebesar ini akan mempengaruhi putaran Bumi kerana fenomena yang dikenali sebagai "Moment of Inertia", yang merupakan inersia objek kaku yang berputar terhadap putarannya.

Momen inersia sesebuah objek terhadap paksi tertentu menggambarkan betapa sukarnya untuk mengubah gerakan sudut terhadap paksi tersebut.

Semakin panjang jarak sesuatu jisim ke paksi putarannya, semakin perlahan putarannya. Mungkin kita tidak menyedari perkara ini namun kita pernah melihatnya dalam kehidupan seharian.

Sebagai contoh, atlet luncur ais yang cuba untuk berputar dengan lebih pantas akan merapatkan lengannya ke badan, dengan ini mengurangkan moment of inertia.

Atlet penerjun yang cuba untuk melakukan somersault dengan lebih pantas akan merapatkan badannya ke kaki.

Jadi, apa yang dilakukan China dengan Empangan Three Gorges ini adalah menaikkan permukaan air di Sungai Yangtze hingga 175 meter di atas permukaan laut.

Dengan menaikkan paras air setinggi ini dengan air seberat 39 trilion, ia meningkatkan momen inersia Bumi sekaligus memperlahankan putarannya.

Walaupun begitu, kesannya adalah agak kecil, di mana para saintis NASA memberitahu bahawa anjakan ini memanjangkan jumlah masa putaran Bumi sebanyak 0.00000006 saat atau 0.06 mikrosaat.

Perubahan ini juga menjadikan Bumi sedikit lebih bulat di tengah dan lebih rata di bahagian atas.

Menjelang tahun 47,650, perubahan tempoh putaran Bumi akan bertambah sebanyak 1 saat, disebabkan oleh empangan ini.

Tak cukup dengan itu, peralihan air ini juga menggerakkan kutub utara dan selatan (titik di mana paksi putaran Bumi bertemu dengan permukaan) sebanyak 2 sentimeter.

Satu-satunya kesan yang nyata yang dirasakan pada ketika ini adalah mereka harus menggerakkan penanda di Kutub Selatan sedikit demi sedikit, namun perkara ini sememangnya telah lama dilakukan kerana kedua-dua kutub ini bergerak 16.5 sentimeter setiap tahun.

Jisim bumi sentiasa berubah-ubah dan yang terbaru adalah disebabkan oleh pencairan ais Artik dan kehilangan air di Eurasia.

Dan walaupun Empangan Three Gorges ini cukup besar untuk menggerakkan kutub Bumi sejauh 2 sentimeter, namun pergerakkan kecil ini mungkin tidak memberi kesan kepada kehidupan kita.

Malah, putaran Bumi sememangnya berubah dengan kerap, dengan banyak perkara yang mempengaruhinya.

Pertama, Bulan secara beransur-ansur menjauhi Bumi dan ini sedikit sebanyak mengubah putaran Bumi.

Gempa bumi, seperti gempa bumi mega di Jepun pada tahun 2011 juga mempengaruhi proses ini, di mana gempa bumi ini mengubah putaran Bumi sebanyak 2.68 mikrosaat atau 0.00000268 saat.

Tambahan pula, setiap lima tahun atau lebih, tempoh masa sehari meningkat dan berkurang sekitar 1 milisaat atau 0.001 saat, atau 373 kali lebih besar dari perubahan yang disebabkan oleh gempa bumi Jepun 2011 itu.


10 Rockstar Paling Kaya di Dunia

Ramai pemuzik muda mengimpikan untuk menjadi bintang rock atau rockstar demi kemahsyuran dan kekayaan walaupun jalan yang bakal ditempuhi amatlah sukar.

Tidak dinafikan bahawa rockstar antarabangsa mempunyai jumlah kekayaan yang jauh berbeza berbanding di negara kita. Boleh dikatakan hampir semua rockstar antarabangsa kaya tetapi terdapat beberapa perkara yang membezakan segelintir menjadi paling kaya.

Mereka juga biasanya menceburkan diri dalam perniagaan lain, membuat pelaburan, melalui pembayaran royalti berterusan dan banyak lagi. Berikut adalah 10 rockstar paling kaya sehingga tahun 2020.

Ringo Starr atau nama sebenarnya Sir Richard Starkey menjadi terkenal dan kaya apabila menyertai kumpulan The Beatles bagi menggantikan pemain dram asal iaitu Pete Best. Selepas bersama The Beatles, Ringo memulakan karier solo dan menghasilkan banyak lagu yang menjadi hits di Amerika dan UK.

Dia juga terlibat dalam banyak lakonan filem, rancangan TV dan dokumentari. Ringo Starr juga dianggap sebagai pemain dram terbaik ke-5 sepanjang masa. Pada usia yang sudah melebihi 80 tahun, dia masih lagi aktif berkarya.

Gene Klein atau lebih dikenali sebagai Gene Simmons adalah pemain bass dan penyanyi kumpulan ikonik KISS. Gene merupakan individu yang bertanggungjawab mengenengahkan barangan jualan KISS seperti patung, pemetik api, permainan pinball dan banyak lagi.

Selain memperolehi kekayaan melalui KISS, Gene juga mempunyai perniagaan lain termasuk syarikat rakaman, majalah, siri animasi, produksi filem, rancangan TV dan banyak lagi.

Sir Michael Jagger atau lebih dikenali Mick Jagger menjadi begitu terkenal sebagai penyanyi kugiran The Rolling Stones. Dia mendapat banyak anugerah dan penghormatan termasuk anugerah kesatria yang memberi gelaran Sir. Dia mula aktif berkarya sejak tahun 1960-an sehinggalah hari ini.

Jagger juga banyak menceburkan diri dalam bidang lakonan. Selain itu, dia telah mewujudkan syarikat Jagged Internetworks yang mempromosikan sukan dan hiburan di atas talian.

Sting atau nama sebenarnya Gordon Sumner adalah penulis lagu, penyanyi dan pemain bass untuk kugiran The Police dari tahun 1977 sehingga 1985 sebelum memulakan karier solonya. Seperti artis terkenal lain, Sting juga memenangi pelbagai anugerah di atas kejayaannya.

Dia diminati ramai kerana sentiasa berkarya dalam pelbagai genre seperti rock, punk, ska, reggae dan jazz. Lagu-lagunya juga sering menjadi pilihan bagi lagu latar filem atau rancangan TV.

Namun, Sting mungkin tidak akan berada lama dalam senarai rockstar paling kaya kerana dia merancang untuk menghabiskan semua wangnya. Dia tidak mahu kekayaannya bakal menjadi "beban" kepada anak-anaknya kelak.

Jimmy Buffet, artis yang terkenal kerana muzik "rock pulau" ini mempunyai banyak lagu popular bersama kumpulan Coral Reefer Band. Dia bermula sebagai penyanyi genre country di Nashville sebelum menjadi popular di Florida.

Lagu paling popular ditulisnya ialah Margaritaville. Dia memperolehi lebih banyak wang daripada persembahannya berbanding jualan album. Buffet juga menulis beberapa buku fiksyen yang begitu laris di pasaran.

Dia juga mencipta lagu untuk TV dan filem. Selain itu, Buffet juga memiliki restoran, label bir sendiri, studio rakaman, kasino, permainan video dan projek hartanah.

Penyanyi dan pengasas kumpulan Bon Jovi mula bermain muzik seawal usia 13 tahun lagi. Dia telah menghasilkan 14 album bersama kugiran dan dua album solo dengan lebih 130 juta jualan di seluruh dunia. Dia memenangi pelbagai anugerah muzik dan terlibat dalam beberapa lakonan TV dan filem.

Apa yang lebih mengejutkan, Jon masih berada dalam senarai rockstar paling kaya walaupun dia banyak mendermakan wangnya kepada pelbagai badan kebajikan dan organisasi yang memerlukan.

Album Sir Elton John telah terjual lebih daripada 300 juta unit di seluruh dunia sehingga hari ini. Semua jualan album, tiket konsert, anugerah dan barangan cenderahati telah menjadi asas kepada kekayaannya. Dia juga mempunyai hartanah di Las Vegas yang mempunyai nilai tinggi.

Elton mungkin akan berada pada kedudukan yang lebih baik dalam senarai ini jika dia seorang yang tidak boros. Dia dikatakan telah membelanjakan wang sebanyak RM 161 juta hanya dalam tempoh setahun pada tahun 2000.

Bruce yang juga dikenali sebagai "The Boss" telah menjual lebih daripada 135 juta album di seluruh dunia selama lima dekad kerjayanya. Selain berada dalam senarai Rock and Roll Hall of Fame, Bruce juga telah memenangi 20 anugerah Grammy dan menerima Pingat Kebebasan Presiden.

Usahanya mengadakan jelajah persembahan bersama kumpulannya E Street Band tanpa henti berdekad-dekad lamanya menjadi sumber utama kepada kekayaan yang dimilikinya hari ini.

Sebagai penyanyi utama kumpulan legenda U2, tidak hairanlah mengapa Bono berada dalam senarai ini. Namun, kekayaannya juga berpunca daripada pelbagai usaha perniagaan antaranya memiliki beberapa buah hotel di Dublin, Ireland

Dia juga memperolehi kekayaan daripada pelaburan ke atas Facebook melalui dana ekuiti peribadinya, Elevation Partners. Selain itu, Bono juga dikenali sebagai aktivis sosial yang aktif dan terlibat dalam krisis AIDS di Afrika.

Tidak mengejutkan apabila penyanyi dari kumpulan pop dan rock and roll The Beatles ini adalah peneraju senarai rockstar terkaya dunia. Dia dan Ringo Starr merupakan ahli kumpulan The Beatles yang masih hidup dan mereka berdua tersenarai sebagai 10 rockstar terkaya dunia.

Selain The Beatles, Paul juga mempunyai karier solo yang panjang dan mengasilkan banyak album serta kolaborasi bersama artis lain. Dia juga menulis banyak lagu popular.  Salah satu royalti terbesarnya adalah melalui lagu Yesterday (lagu ini dihasilkan semula dalam pelbagai versi oleh 2,200 artis lain).


Stereotaip dan Diskriminasi Rakyat Jepun Terhadap Jenis Darah Seseorang Individu

Sesetengah individu gemar melihat kepada horoskop untuk melihat mengenai personaliti dan ramalan nasib dirinya. Namun, bagi orang Islam, mempercayai ramalan sebegini jelas haram hukumnya dan perkara ini boleh dirujuk pada laman web Mufti Wilayah Persekutuan sendiri.

Berlainan pula dengan orang Jepun. Mereka melihat jenis darah seseorang untuk menentukan personaliti seseorang individu tersebut. Malah, jangan terkejut ketika proses merekrut pekerja, syarikat mungkin akan menyemak jenis darah seseorang individu itu dahulu untuk menentukan calon tersebut layak atau tidak diterima bekerja.

Jenis darah seseorang individu ditentukan oleh antigen yang menempel pada permukaan sel darah merah dan tiada kajian kajian saintifik yang dapat mengaitkannya dengan personalit dan watak seseorang. Untuk memahami lebih lanjut mengenai jenis-jenis darah, boleh baca artikel kami Mengapakah Jenis Darah Berbeza Tidak Boleh Bercampur?.

Satu ketika dahulu, kami pernah menulis mengenai golongan Hafu, golongan darah campuran yang dianggap hina di Jepun. Namun, pada kali ini kami ingin memfokuskan pada jenis-jenis darah pula antaranya A, B, AB dan O.

Menentukan keperibadian mengikut golongan darah telah menjadi tradisi Jepun sekurang-kurangnya sejak Perang Dunia Kedua, iaitu ketika pasukan-pasukan tentera Jepun juga dibahagi-bahagikan mengikut jenis darah mereka. Konsep ini diberi perhatian umum setelah seorang penulis Masahiko Nomi menerbitkan bukunya Ketsueki-gata de Wakaru Aisho (Memahami Perkaitan dengan Jenis Darah) pada tahun 1971.

Pada zaman kini, buku-buku mengenai jenis-jenis darah mendominasi senarai buku jualan terlaris di Jepun dengan berjuta-juta naskhah sudah terjual. Buku-buku seperti ini mendapat perhatian golongan muda terutamanya wanita.

Penyelidikan jenis darah yang dilakukan pada tahun 1920-an dan 30-an di Jerman  memfokuskan pada bagaimana mengenali darah yang berasal bukan dari bangsa Aryan ketikt prosedur perubatan untuk proses pemindahan darah baru muncul ketika itu.

Dengan membuang aspek etnik dan bangsa seseorang, Masahiko Nomi memusatkan perhatian pada idea bahawa jenis darah dikaitkan dengan jenis watak dan corak tingkah laku tertentu, kemudian menulis sebuah buku mengenai apa yang dia sebut Humanics Type Blood.

Buku ini sangat popular di Jepun dengan idea yang ingin diperkenalkannya adalah "jenis darah = jenis keperibadian" yang begitu kuat dalam budaya popular Jepun dan budaya negara-negara Asia Timur yang lain.

Walaupun budaya obses terhadap jenis darah seseorang individu ini kelihatan pelik dan tidak merbahaya, sebenarnya terdapat banyak kes pekerja Jepun mendapati diri mereka mendapat masalah di tempat kerja yang berpunca daripada jenis darah "salah".

Kes sebegini cukup biasa didengari sehingga munculnya terma "bura-hara", singkatan bagi perkataan yang bermaksud "gangguan disebabkan jenis darah".

Malah, adalah sudah menjadi kebiasaan ketika membuat permohonan kerja, syarikat biasanya akan meminta calon untuk meletakkan informasi mengenai jenis darah mereka. Mereka percaya, individu dengan jenis darah tertentu mungkin tidak sesuai dengan pekerjaan yang ditawarkan.

Berkaitan mencari jodoh pula, sememangnya wujud laman web temu janji dalam talian yang dikhususkan untuk sesuatu jenis darah sahaja. Malah, makanan, minuman, dan ubat-ubatan bahkan kondom turut dicipta dan "dirancang" untuk berfungsi paling baik dengan jenis tertentu tertentu.

Dalam aspek pendidikan pula, kurikulum pendidikan di sekolah akan mengenalpasti jenis golongan darah untuk menentukan kaedah pengajaran terbaik. Pada tahun 1990, syarikat Mitsubishi membina seluruh pasukan pekerjanya dengan individu daripada jenis darah AB kerana "kemampuan" mereka untuk membuat perancangan lebih baik.

Pada tahun 2011, Menteri Pembangunan Semula, Ryu Matsumoto telah mengundurkan diri setelah membuat beberapa kenyataan tidak sensitif berikutan gempa bumi dan tsunami Jepun yang dahsyat. Ketika beliau meletakkan jawatannya, beliau menyalahkan darah jenis B-nya kerana sikapnya yang kasar.

Secara umumnya, orang Asia menunjukkan kepelbagaian yang ketara dalam jenis darah jika dibandingkan dengan Barat. Walaupun terdapat lebih dari 30 jenis yang dikenal pasti, kira-kira 70 peratus penduduk Jepun adalah jenis A atau jenis O. Individu dengan jenis yang "kurang popular" besar kemungkinan akan mengalami "bura-hara" atau diskriminasi jenis darah.

Dipercayai sebahagian daripada sebab stereotaip ini adalah "keseragaman" identiti orang Jepun. Kerana negara ini ditutup untuk orang luar sejak sekian lama, seseorang individu cenderung mempunyai rupa, kulit, rambut, dan warna mata yang serupa; jenis darah adalah salah satu daripada beberapa perkara yang menjadikan seseorang individu "berbeza" antara satu sama lain.


6 Tabiat Buruk Yang Semua Netizen Buat Dalam Media Sosial

Hendak tak hendak, media sosial ketika ini menjadi salah satu platform yang cukup besar impaknya kepada masyarakat dunia.

Sama ada anda pengguna Facebook, Instagram, Twitter atau mungkin juga pemilik akaun-akaun aplikasi lain yang tak kurang hebatnya - media sosial memainkan peranan yang cukup besar bukan saja pada peringkat peribadi malahan integrasinya juga berkait dalam bidang profesional dan kerjaya.

Kebergantungan kita kepada media sosial membuatkan kita membentuk secara tak sedar beberapa tabiat yang sebenarnya buruk, tetapi sudah jadi satu kebiasaan yang kita diam-diamkan. Adakah anda salah seorang pelaku tegar enam tabiat buruk ini?

Apa yang menyebabkan kita mudah sangat 'triggered' untuk betulkan orang lain dalam media sosial?

Setiap kali kita nampak perkongsian yang bukannya tak benar, tetapi hanya berlawanan dengan prinsip kita - kita cepat betul nak berikan respon untuk betulkan pihak tersebut.

Adakah sistem media sosial ini direka untuk melatih kita jadi mudah 'triggered'? Apabila kita mudah memberikan reaksi, secara automatik kadar interaksi yang diharapkan oleh pengelola media sosial mampu dicapai.

Apa pula kesannya pada minda kita, apabila hari-hari kita di-triggered-kan dengan bermacam isu? Adakah itu sebabnya ada antara kita jadi begitu agresif bukan saja di dalam dunia maya, malahan dalam dunia realiti pun?

Pernah tak anda kongsikan status di media sosial dan tak semena-mena ada pengguna lain memperdebatkan perkongsian anda itu? Mesti kerap berlaku kan walaupun jumlahnya kecil saja.

Tetapi kita sebagai tukang kongsi atau tuan tanah, bila ada orang dah mula serang pandangan kita, kita pun apa lagi - cubalah cari segala fakta yang kita rasa boleh membantu kita untuk menang. Pihak lawan kita pun sama lah.

Pernah tak anda terfikir kenapa kita dan pihak lain cepat benar panas apabila menerima kritikan dan kita merasa jengkel saja dengan kritikan itu sehinggakan ada yang sanggup buat apa saja - asalkan kita mampu buktikan dia salah?

Tabiat itu tidak berlaku dalam dunia realiti kan? Hanya dalam media sosial pengkritik kita berani buka mulut dan kita pun sedaya upaya usaha nak kalahkan dia. Tabiat itu tidak berlaku dalam dunia realiti kan?

Ada sesiapa di sini pengguna media sosial yang rasa puas hati bila dia berjaya membuat orang lain rasa marah? Mesti ada kan?

Kita kerap menggunakan media sosial sebagai satu platform sindiran atau mengkeji orang lain secara tersirat, dengan harapan orang itu akan 'dapat mesej' kita. Realitinya dia tak tahu pun kita ni duk kutuk dia kerana kita sendiri takut nak namakan pihak itu secara terbuka - kecuali apabila hal melibatkan politik.

Paling seronok bila serangan kita tu mengena dan sampai pada tuan punya sasaran, dia pun akan muat naik status membalas serangan itu dengan ayat-ayat sindiran secara tersirat.

Persoalannya di sini - kenapa ramai sangat suka bawa masalah yang bersifat peribadi untuk dijadikan tatapan orang awam?

Salah satu aktiviti sukarelawan yang berlaku setiap hari adalah aktiviti ramai pengguna media sosial yang sanggup menghabiskan masa mereka mengikuti isu-isu atau topik panas, yang langsung tak berkait dengan mereka.

Tetapi disebabkan oleh rasa setiakawan yang ada, ramai secara rela menjadi penyokong kepada isu hangat tersebut sehinggakan dia sendiri terkesan mentalnya disebabkan masalah orang lain.

Terlalu kerap kita menghabiskan masa kita membincangkan tentang isu-isu yang sebenarnya kecil dan bersifat 'trivial' kerana dalam kepompong media sosial; isu-isu sebegitu sudah menjadi asam-garam yang wajib diikuti.

Masalah orang diambil jadi masalah kita, sehinggakan ramai yang sebelum itu baik-baik saja, boleh jadi agresif dan sensitif hanya disebabkan rasa tak puas hati yang muncul bila kita tahu tentang sesuatu perkara.

Siapa sini pernah tinggalkan komen yang ikhlas dan murni dalam sesuatu perbincangan di media sosial, tetapi kerap kali kembali untuk memeriksa sama ada komen anda dah berbalas atau belum?

Jika berbalas, barulah anda rasa lega. Tetapi malangnya jika tidak dibalas, anda mulalah merasa resah dengan bermacam persoalan mula berlegar di kepala anda.  Anda pun mula memeriksa komen-komen lain. Ada pula komen yang lebih lewat berbanding anda dah berbalas!

Dulu sebelum populariti media sosial, hanya ada dua situasi yang mampu membuatkan kita resah sebegitu - sama ada menunggu SMS dan surat yang belum berbalas atau cinta tak berbalas. Bezanya, dengan SMS, surat dan cinta - anda kenal individu yang sepatutnya membalas tulisan (atau hati) anda.

Dalam dunia media sosial - seseorang yang sebelum itu langsung anda tak kenali dan tak pernah tahu kewujudannya pun mampu membuatkan anda resah - hanya kerana seorang 'stranger' tak balas komen anda.

Salah satu tabiat paling banyak berlaku serta kerap membuang masa kita semua, adalah bagaimana kita berusaha mencari kelemahan orang lain melalui profil akaun media sosial dia.

Puncanya? Dia memiliki pendapat yang tak sama dengan kita. Tak kiralah dia muat naik status, berikan komen, kritik status anda atau sekadar kongsikan semula status anda dengan kritikan - anda mesti ada rasa nak tahu latar belakang orang yang tak sekepala dengan anda.

Jadi anda akan buka profil media sosial dia, perhatikan dia tu orang macam mana. Apa pekerjaannya. Siapa ahli keluarganya. Siapa kawan dia. Apa hobi dia? Semalam dia buat apa? Ada tak status dia sebelum itu yang kontradik dengan apa yang dia kata?

Kita sanggup menghabiskan masa kita hanya untuk memastikan kita jelas siapa individu yang berani menyanggah pendapat kita sedangkan pengakhirannya - hasil pencarian kita itu tak membawa apa-apa faedah pun kepada kita.


Pembedahan Bariatrik - Cara Kurangkan Berat Badan Paling Mudah Dan Berkesan?

Penampilan menarik adalah impian setiap individu dan tidak dinafikan berat badan adalah salah satu faktor penting dalam hal ini.

Umum tahu cara paling berkesan untuk mengurangkan berat badan adalah dengan bersenam dan menjaga pemakanan seharian.

Kedua-dua ini sering kali gagal berkesan terhadap mereka yang berada dalam kategori obesiti teruk, namun dunia perubatan mempunyai penyelesaian kepada masalah ini.

Pembedahan batriatik adalah istilah kolektif bagi pembedahan yang membantu anda menurunkan berat badan dengan membuat beberapa perubahan pada sistem pencernaan.

Bukti menunjukkan bahawa pembedahan bariatrik dapat merendahkan kadar kematian bagi pesakit dengan obesiti teruk, terutama jika ia digabungkan dengan gaya pemakanan sihat dan perubahan gaya hidup setelah pembedahan dilakukan.

Pembedahan bariatrik biasanya dilakukan hanya setelah pesakit telah berusaha menurunkan berat badan dengan diet yang baik dan tabiat bersenam, namun gagal.

Selain daripada membantu mengurangkan berat badan, pembedahan ini juga mengurangkan risiko masalah kesihatan yang berkaitan dengan berat badan, termasuklah:

Prinsip asas bagi pembedahan batriatik adalah untuk untuk menyekat pengambilan makanan dan mengurangkan penyerapan makanan di perut dan usus.

Proses pencernaan dalam sistem tubuh badan kita bermula di mulut di mana makanan dikunyah dan dicampurkan dengan air liur serta rembesan yang mengandungi enzim lain.

Makanan kemudiannya akan sampai ke perut di mana ia dicampurkan dengan jus pencernaan dan dipecahkan sehingga nutrien dan kalori dapat diserap.

Pencernaan kemudian menjadi lebih cepat apabila makanan bergerak ke duodenum (bahagian pertama usus kecil) di mana ia dicampur dengan jus hempedu dan pankreas.

Pembedahan batriatik direka untuk mengubah atau mengganggu proses pencernaan ini agar makanan tidak dipecahkan dan tidak diserap dengan cara yang biasa.

Pengurangan jumlah nutrien dan kalori yang diserap membolehkan pesakit kehilangan berat badan serta mengurangkan risiko atau gangguan kesihatan berkaitan dengan obesiti.

Secara amnya, seseorang itu boleh memilih untuk melakukan pembedahan bariatrik sekiranya:

Dalam beberapa kes, anda mungkin memenuhi syarat untuk jenis pembedahan penurunan berat badan tertentu jika BMI anda adalah 30 hingga 34 dan anda mempunyai masalah kesihatan yang berkaitan dengan berat badan.

Walaupun begitu, pembedahan bariatrik bukanlah untuk semua orang yang mempunyai berat badan berlebihan.

Anda mungkin perlu memenuhi garis panduan perubatan tertentu untuk layak menjalani pembedahan penurunan berat badan. Anda mungkin perlu menjalani proses penyaringan untuk menentukan kelayakan anda.

Malah, anda juga mesti bersedia membuat perubahan tetap untuk menjalani gaya hidup yang lebih sihat.

Terdapat beberapa jenis pembedahan batriatik yang tersedia pada hari ini.

Pembedahan boleh dilakukan menggunakan pendekatan "buka", yang melibatkan memotong perut, atau melalui laparoskopi, di mana tiub nipis iaitu laparoskop dimasukkan ke dalam perut melalui hirisan sekecil mungkin.

Pada hari ini, sebahagian besar pembedahan batriatik adalah dengan cara laparoskopi kerana memerlukan hirisan yang luas, menyebabkan kerosakan tisu yang agak minimum, mengurangkan kesakitan selepas pembedahan dan membolehkan pesakit keluar dari hospital lebih awal.

Setiap jenis pembedahan di atas mempunyai kelebihan dan kekurangan serta pelbagai faktor pesakit mempengaruhi prosedur mana yang dipilih termasuklah BMI, tabiat makan, masalah kesihatan yang berkaitan dengan kegemukan, dan jumlah pembedahan perut sebelumnya.

Walaupun mana-mana prosedur pembedahan mempunyai risiko, namun pembedahan bariatrik didapati merupakan salah satu pembedahan paling selamat untuk dilakukan.

Ia dianggap selamat atau lebih selamat, jika dibandingkan dengan pembedahan elektif yang lain.

Namun, ia tetap mempunyai risiko di mana dianggarkan bahawa risiko mati sejurus selepas pembedahan bariatrik adalah sekitar 1 dari 200, atau 0.5%.

Pesakit yang menjalani pembedahan bariatrik perlu mematuhi gaya pemakanan dan jadual senaman yang ketat sepanjang hayat untuk mencegah komplikasi serta untuk mengelakkan kenaikan berat badan setelah pembedahan.

Di samping itu, pesakit boleh mengalami masalah lebihan kulit dan berlipat, yang memerlukan pembedahan lanjut untuk membuang dan mengetatkan kulit.

Bagi semua jenis pembedahan batriatik, ia dikaitkan dengan risiko termasuk pendarahan dalaman, trombosis urat dalam, jangkitan, dan embolisme paru (pembekuan darah di paru-paru).

Walaupun sebahagian besar pembedahan penurunan berat badan ini dapat memberikan hasil yang positif, namun ia boleh menyebabkan kesan sampingan yang teruk sehinggakan pesakit ingin menterbalikkan pembedanan ini dan kembali seperti dahulu.